Damok: “Piala ini untuk Malaysia”

“PIALA ini untuk Malaysia!,” kata pelumba muda negara Syarifuddin Azman mendedikasikan kejayaan muncul juara Perlumbaan 1 saingan CEV Moto3 Remaja Dunia FIM di sirkit de Barcelona-Catalunya, malam semalam.

Pelumba pasukan SIC Racing berusia 19 tahun itu berkata, kesemua kerja keras oleh diri dan pasukannya, berbaloi selepas kemenangan pertamanya itu, walaupun bermula daripada petak ke-10.

“Kami telah bekerja keras bagi mendapatkan penalaan motosikal yang tepat sepanjang minggu, dan semuanya berbaloi. Saya berterima kasih kepada keluarga saya, penaja, pasukan dan rakan-rakan. Piala ini untuk Malaysia.

“Saya bersyukur untuk hari ini. Saya menang perlumbaan pertama, namun saya jatuh pada perlumbaan kedua selepas seorang pelumba lain melanggar saya,” katanya dalam satu kenyataan.

Dengan nama gelaran Damok, pelumba kelahiran Selangor itu menang selepas melepasi garisan penamat dalam masa 29 minit dan 32.553 saat (s) pada perlumbaan sejauh 74.5 kilometer, menewaskan  dua pelumba tuan rumah David Munoz Rodriguez dan Jose Antonio Rueda Ruiz, masing-masing di tempat kedua dan ketiga.

Namun, beliau tidak bernasib baik dalam Perlumbaan 2, selepas terlibat dalam kemalangan pada  pusingan ke-11.

25 mata yang diperolehi dari kemenangan itu membolehkan Syarifuddin melonjak naik ke kedudukan ke-10 dalam kedudukan kejohanan dunia dengan 31 mata selepas lima perlumbaan, manakala Daniel Holgado dari Junior Aspar Team, yang memenangi empat perlumbaan lain musim ini, masih kekal mendahului dengan 113 mata.

Perlumbaan 2 Moto2 pula menyaksikan, Adam Norrodin hampir menamatkan perlumbaan di podium walaupun bermula dari petak ke-20, selepas menduduki tempat keempat dengan catatan masa 30:22.746s. Adam terlibat kemalangan pada pusingan ke-12 pada Perlumbaan 1.

Kategori European Talent CUP (ETC) pula menyaksikan Sharul Ezwan Mohd Sharil menduduki tempat ke-14 selepas menamatkan 15 pusingan dalam masa 28:40.727s, manakala Muhammad Hakim Danish Ramli di tempat ke-14 dengan masa 28:41.762s.

Sementara itu pengurus pasukan Zulfahmi Khairuddin amat gembira dengan prestasi yang ditunjukkan pelumba Malaysia dalam kejohanan pembangunan bakat, yang terarah kepada Kejuaraan Dunia MotoGP.

“Ia  satu hari yang hebat untuk kami di SIC Racing apabila Damok menang perlumbaan pertama, saya amat gembira dengan peningkatan yang beliau lakukan minggu ini. Untuk Adam, ia bukan hujung minggu yang mudah untuknya, kerana terpaksa menghadapi masalah dengan motosikalnya, kami tidak dapat mencari penalaan yang terbaik untuk motosikalnya minggu ini.

“Ini merupakan satu pengalaman yang penting buat Hakim Danish untuk berlumba dengan pelumba Eropah yang lain. Secara keseluruhannya, ia satu minggu yang positif dan berharap kita boleh mengekalkan momentum ini untuk perlumbaan kami yang seterusnya,” katanya merujuk kepada pusingan selanjutnya kejuaraan itu di Sirkit Antarabangsa Algarve, Portugal pada 4 Julai.

Menteri Belia dan Sukan Datuk Seri Reezal Merican Naina Merican mengucapkan tahniah atas kejayaan Damok menerusi platform media sosialnya.

“Tahniah Syarifuddin Azman! Aksi berani beliau pada pusingan terakhir membuahkan hasil muncul juara perlumbaan ‘Moto3 Junior World Championship’ di Barcelona sebentar tadi.

“Sama-sama kita berikan sokongan dan semangat buat beliau. Tahniah Syarifuddin, kekalkan prestasi, ‘FULL GAS’ untuk perlumbaan seterusnya,” katanya dalam hantaran di akaun Facebooknya. – Bernama

See author's posts


Pakej Perpaduan Prabayar bantu golongan sasar tingkat pendapatan

KUALA LUMPUR: Inisiatif kerajaan menyediakan capaian internet mampu milik menerusi Pakej Perpaduan Prabayar Internet Mudah Alih mampu membantu golongan sasar meningkatkan pendapatan mereka.

Presiden Persatuan Pengguna Siber Malaysia (MCCA) Siraj Jalil berkata inisiatif berkenaan bagaimanapun seharusnya tidak melihat kepada penawaran harga sahaja, tetapi memerlukan nilai tambah yang berkesan untuk mengubah taraf ekonomi masyarakat terutamanya golongan miskin tegar.

“Internet kini jadi satu keperluan dan bukan lagi kehendak. Oleh itu contohnya kalau suatu kelompok itu dah jadi asnaf dan menerima zakat, bagi sahaja internet percuma, tetapi dengan syarat mereka perlu dibimbing untuk menjana pendapatan melalui platform ekonomi digital.

“Misalnya, dia belajar jadi dropship atau pun e-hailing umpamanya, dan ini sekali gus mampu untuk membuatkan hasrat kerajaan menghapuskan miskin tegar pada tahun ini tercapai,” katanya kepada Bernama.

Menurutnya agensi kerajaan yang berkaitan seperti Malaysia Digital Economy Corporation (MDEC), Majlis Amanah Rakyat (MARA) dan Tabung Ekonomi Kumpulan Usaha Niaga (TEKUN) boleh digerakkan untuk memberikan bimbingan serta bantuan yang diperlukan bagi menjayakan cadangan berkenaan.

Sebelum ini, Menteri Komunikasi dan Digital Fahmi Fadzil mengumumkan inisiatif berkenaan akan dilaksanakan pada harga RM5 sebulan yang membabitkan penyertaan lima syarikat penyedia perkhidmatan telekomunikasi iaitu CelcomDigi, Maxis, UMobile, Telekom Malaysia (TM) dan YTL Communications.

Golongan yang disasarkan bagi pakej berkenaan ialah belia berumur hingga 30 tahun, B40, orang kurang upaya (OKU), warga emas dan veteran pasukan beruniform.

Sementara itu Ketua Pegawai Eksekutif Gabungan Persatuan-persatuan Pengguna Malaysia (Fomca) Saravanan Thambirajah berpendapat inisiatif ini kena pada masanya, dan kerajaan perlu melihat bagaimana ia boleh dilangsungkan bagi memenuhi keperluan mereka yang berada di bawah garis kemiskinan, memandangkan internet kini memang dianggap sebagai satu keperluan dalam dunia hari ini.

“Fomca menyambut baik langkah kerajaan ini, bagaimanapun mereka yang berada di bawah paras garis kemiskinan mungkin boleh ditawarkan dengan pakej berbeza, dengan pakej bernilai RM15 atau RM20, mungkin kerajaan boleh membantu,” katanya.

Semakan Bernama terhadap pakej yang ditawarkan oleh pengendali telekomunikasi mudah alih (telco) seperti CelcomDigi, Maxis, dan UMobile, antaranya menawarkan bayaran RM30 untuk 30 GB (gigabait) data dengan kelajuan 3 Mbps (megabit sesaat) selama 180 hari.

CelcomDigi dalam maklum balas bertulis kepada Bernama menyatakan sebagai salah satu penyedia perkhidmatan yang mengambil bahagian untuk inisiatif itu, ia akan terus menyokong aspirasi kerajaan untuk meningkatkan keterangkuman digital negara dan membawa akses mudah kepada lebih ramai rakyat Malaysia, terutamanya masyarakat yang kurang mendapat perkhidmatan.

“Kami percaya Pakej Perpaduan Prabayar Internet Mudah Alih, inisiatif terbaharu kerajaan akan memberi manfaat kepada komuniti yang disasarkan, membantu meringankan kos sara hidup mereka dan membantu mereka terus berhubung dengan perkhidmatan komunikasi penting,” kata CelcomDigi.

Sementara itu seorang suri rumah Stella Mariappan, 70, yang kini melanggan internet asas Unifi 30Mbps di rumah dengan bayaran bulanan RM100 mengalu-alukan inisiatif kerajaan itu, dan mengatakan bahawa beliau boleh mendapat banyak penjimatan menerusi Pakej Perpaduan jalur lebar tetap.

“Memandangkan saya seorang suri rumah dan tiada pendapatan, saya bergantung kepada sumbangan anak dan bantuan kerajaan, tetapi tawaran pakej internet ini telah mengurangkan beban saya sekurang-kurangnya dua tahun dari sekarang,” katanya.

Syafiah Aliman, 25, pula berkata langkah itu tepat pada masanya memandangkan beliau adalah peniaga dalam talian yang memerlukan pakej internet yang lebih murah. – Bernama

See author's posts


Empangan Hidroelektrik Baleh dijangka siap 2026, mula bekal tenaga 2027

KUCHING: Pembinaan projek Empangan Hidroelektrik Baleh di Kapit dijangka siap pada 2026 seperti dijadualkan.

Premier Sarawak Datuk Patinggi Tan Sri Abang Johari Tun Openg berkata,meskipun projek mega di pedalaman Bahagian Kapit itu mengalami sedikit kelewatan ketika negara dilanda pandemik Covid-19, namun beliau yakin empangan bernilai lebih RM9 bilion itu mampu disiapkan mengikut jadual iaitu pada 2027 kelak.

“Projek itu kini berjalan lancar, selain pandemik Covid-19, antara isu yang dihadapi ialah kekurangan tenaga pekerja.

“Tapi, keadaan beransur pulih dan projek itu berjalan mengikut jadual yang mana saya optimis ia siap dalam tempoh yang telah ditetapkan sebelum ini,” katanya.

Beliau berkata demikian ketika ditemui media selepas memenuhi undangan rumah terbuka Gawai Dayak di kediaman Menteri Kerja Raya Dato Sri Alexander Nanta Linggi di Jalan Lapangan Terbang di sini, malam tadi.Setelah siapnya empangan tersebut, Sarawak bakal memiliki tiga empangan hidroelektrik.

Dengan sebelum ini, empangan tertua ialah Empangan Hidroelektrik Batang Ai di Sri Aman yang berkapasiti 100 MW dibina pada 1985.

Selain itu, Empangan Hidroelektrik Bakun di Belaga yang mampu menjana antara 1,700 Megawatt (MW) sehingga 2,110 MW mula beroperasi pada 2014.

Empangan Hidroelektrik Murum juga di Belaga yang mula beroperasi pada 2015 pula mampu menghasilkan antara 635 MW dan 944 MW tenaga elektrik.

Mengulas mengenai cadangan pembinaan empangan hidroelektrik kelima di Trusan, Lawas, Abang Johari berkata, projek itu masih di peringkat kajian kebolehlaksanaan.

Rumah terbuka Dato Sri Alexander Nanta Linggi turut dihadiri dua Timbalan Premier, Datuk Amar Douglas Uggah Embas dan Dato Sri Dr Sim Kui Hian.

Menteri-menteri lain yang turut serta memenuhi jemputan ialah Menteri Utiliti dan Telekomunikasi Datuk Julaihi Narawi, Menteri Pembangunan Wanita, Kanak-Kanak dan Kesejahteraan Komuniti Dato Sri Fatimah Abdullah, Menteri Pelancongan, Industri Kreatif dan Seni Persembahan Dato Sri Abdul Karim Rahman Hamzah, Timbalan Menteri di Jabatan Premier Sarawak (Undang-Undang, MA63 dan Hubungan Negeri-Persekutuan) Datuk Sharifah Hasidah Sayeed Aman Ghazali, Timbalan Menteri Belia, Sukan dan Pembangunan Usahawan Dato Gerald Rentap Jabu serta tetamu kehormat yang lain.

Oleh NICKELYSON LAKUN

See author's posts


Pembentukan kerajaan baharu Afghanistan

KABUL: Pembentukan kerajaan baharu Afghanistan bakal diumumkan dalam beberapa hari lagi, menurut Jurucakap Taliban, Zabihullah Mujahid selepas mengesahkan kumpulan itu berjaya menawan Panjshir semalam.

Afghanistan mungkin membentuk kerajaan sementara ketika persiapan menubuhkan kerajaan baharu giat dilakukan, kata Mujahid pada sidang media, lapor Xinhua.

Mujahid berkata, kerajaan baharu ini bersifat menyeluruh dan berharap rakyat Afghanistan membantu kepada kelancaran peralihan kuasa negara itu.

Bekas pegawai tentera Afghanistan turut dialu-alukan bergabung dengan jabatan keselamatan negara, tambahnya.

Mujahid turut berharap Taliban dapat menjalin kerjasama erat dengan negara-negara jiran.

Sementara itu, tiada korban jiwa melibatkan orang awam dilaporkan ketika pertempuran di Panjshir, sambil menambah bekalan elektrik dan internet akan beroperasi semula dalam masa terdekat.

Taliban mengisytiharkan peperangan tamat di Afghanistan, dan lapangan terbang Kabul akan berfungsi sepenuhnya tidak lama lagi, tambahnya.

Bagaimanapun, beliau meminta orang ramai bersabar ketika kumpulan itu berusaha memulihkan semula perkhidmatan penerbangan antarabangsa.

Sementara itu, Mujahid mendapat maklumat bahawa Timbalan Presiden Amrullah Saleh telah melarikan diri ke Tajikistan.

Panjshir terletak kira-kira 200 kilometer di utara Kabul, adalah wilayah terakhir ditakluk Taliban sejak pengunduran tentera Amerika Syarikat pada akhir Ogos. – Bernama

See author's posts


Kluster Stutong ‘igauan ngeri’ peniaga

KUCHING: Kluster Stutong menjadi igauan ngeri para peniaga di Medan Niaga Satok, Kubah Ria.

Mana tidaknya, jika para peniaga di sini terkena nasib yang sama, sukar untuk mereka mencari rezeki ekoran diarahkan tutup oleh Kementerian Kesihatan Malaysia (KKM) dan Jawatankuasa Pengurusan Bencana Negeri Sarawak (JPBNS).

Roy Regon, 39, memberitahu dia amat takut dan risau seandainya perniagaan miliknya di Medan Niaga Satok, Kubah Ria terpaksa tutup jika wujudnya kluster di sini.

“Kalau di sini tutup, saya tidak akan ada perniagaan lagi dan di sini sahaja sumber rezeki saya sekeluarga.

“Keadaan ekonomi sekarang amat membimbangkan dan sukar untuk mencari makan,” katanya ketika ditemui pemberita di sini, semalam.

Sementara itu, Bobby Kimiliang berharap pihak berkuasa kerap melakukan pembasmian kuman di sini disebabkan jumlah pelanggan yang datang ke sini sangat ramai.

“Pembasmian kuman perlu dilakukan supaya virus ini tidak merebak,” ujarnya.

Tambahnya lagi, jika wujud kluster di medan niaga ini, maka perniagaan mereka terpaksa lingkup.

“Kami baru sahaja sebulan dibenarkan berniaga dan ini sahaja sumber pendapatan kami.

“Saya harap, orang awam peka dengan keadaan ini dan elak membawa warga emas dan kanak-kanak ke sini,” tegasnya.

Oleh Nur Ain Otsman

See author's posts


Kempen derma darah Chee Chuan Khor Simanggang

Pada 10 Jun lepas, Ketua Pengarah Kesihatan, Datuk Dr Noor Hisham Abdullah menerusi sidang medianya di Putrajaya menggalakkan rakyat untuk terus menderma darah secara konsisten bagi menampung keperluan semasa bekalan itu di negara ini.

Ini kerana bekalan darah di Pusat Darah Negara dan tabung darah di seluruh negara kata beliau telah berkurangan sebanyak 40 peratus sejak Perintah Kawalan Pergerakan (PKP) dikuatkuasakan pada Jun lepas.

Lagi pun kemungkinan jumlah bekalan darah sedia mungkin boleh terjejas susulan pertambahan jumlah kemalangan apabila jumlah kenderaan mulai bertambah sekarang berbanding ketika PKP sebelum ini.

Justeru tindakan Pertubuhan Meninggikan Akhlak Chee Chuan Khor Simanggang dalam menganjurkan Kempen Derma Darah pada 11 Julai lepas adalah tepat bagi membantu kerajaan menampung permintaan bekalan darah di negara ini buat masa sekarang.

Berlangsung di bangunan pertubuhan itu dalam Bandar Simanggang ini, Chee Chuan Khor Simanggang telah berjaya menarik kehadiran 80 orang penderma dengan 50 orang daripada mereka berjaya berbuat demikian setelah menjalani saringan kesihatan.

“Bagi kami angka bukanlah perkara utama. Penting sekali ialah komitmen mereka untuk membantu pesakit di hospital yang amat memerlukan bekalan darah demi kelangsungan hidup pada masa sekarang,” kata Presidennya Temenggung Kueh Aik Seng.

Bagi merakamkan penghargaan mereka terhadap penderma tersebut, pihak pertubuhan kata beliau telah pun bertindak memberikan cenderamata berupa beras, minuman Malta, telur ayam dan beberapa makanan lain kepada penyumbang berkenaan.

Selain itu, Kueh turut mengajak persatuan-persatuan dalam bandar ini untuk bertindak menganjurkan kempen seperti itu demi menambah bekalan tabung darah di Hospital Sri Aman dari masa ke semasa.

Malah tindakan mereka itu juga kata beliau adalah penting agar penduduk mempunyai platform untuk menyumbang darah masing-masing demi membantu menyelamat nyawa pesakit di hospital dalam bandar ini.

“Justeru terima kasih kami ucapkan kepada mereka yang hadir untuk menjayakan kempen ini…kehadiran anda semua secara tidak langsung mungkin boleh menyelamatkan ramai pesakit yang amat memerlukan darah untuk terus hidup kelak,” kata beliau.

Terdahulu Menteri Muda Kesejahteraan Komuniti, Datuk Francis Harden Hollis telah pun hadir di bangunan Pertubuhan Chee Chuan Khor Simanggang bagi merasmikan kempen tersebut pada jam 9.30 pagi.

Kempen tersebut telah bermula dari jam 8.30 pagi hingga 11 pagi dengan kakitangan perubatan turut hadir untuk mengendali kaunter saringan pemeriksaan dan pemeriksaan pergigian di bangunan berkenaan.

Hadir sama ialah Ketua Pergerakan Pemuda Chee Chuan Khor Simanggang, Tay Yew Hock, Ketua Seksyen Wanitanya, Lim Siang Ngo, para kakitangan kerajaan dan penderma darah di sini.

Chee Chuan Khor Simanggang pada hari seterusnya juga turut menyumbang sejumlah 20,000 keping pelitup muka kepada 14 buah Sekolah Jenis Kebangsaan Cina (SJKC) dari Bahagian Sri Aman dan Bahagian Betong.

Pemberian pelitup muka berkenaan adalah amat penting agar murid-murid dan warga pendidik dapat melindungi diri daripada jangkitan COVID-19 yang masih menular di dalam negeri ini pada masa sekarang.

Oleh Valentine Ngumbang

See author's posts


Gedong bakal membangun pesat

SIMUNJAN: Kawasan Gedong bakal menikmati pembangunan yang pesat dalam masa beberapa tahun akan datang dengan adanya sejumlah projek pembangunan yang sedang rancak dibangunkan oleh Kerajaan Sarawak.

Timbalan Ketua Menteri, Datuk Amar Awang Tengah Ali Hasan berkata, semua pembangunan untuk rakyat itu mencerminkan komitmen kerajaan negeri untuk membangunkan kawasan luar bandar demi keselesaan rakyat.

“Antaranya adalah projek pesisiran sungai untuk Kampung Gedong sepanjang 500 meter dengan fasa pertama sudah siap melibatkan kos RM7.4 juta.

“Manakala projek pelaksanaan fasa kedua sedang dalam pembinaan dan menelan kos RM15 juta dan fasa ketiga memperuntukkan RM26 juta yang akan mula dilaksanakan September ini,” katanya pada sidang media selepas lawatan ke tapak projek Anjung Usahawan Gedong, dekat Simunjan, semalam.

Tambahnya, Gedong juga bakal memiliki kompleks sukan sendiri yang mempunyai kemudahan kolam renang, padang bola dan padang futsal.

“Sehubungan itu, kita berterima kasih kepada Ketua Menteri, Datuk Patinggi Abang Johari Tun Openg kerana meluluskan pembinaan kompleks baharu itu di Gedong.

“Ia dijangka mula ditender pada November nanti dan bakal dilengkapi pelbagai kemudahan,” ujarnya.

Sementara itu, mengulas mengenai perhubungan jalan ke Gedong, beliau berkata Jabatan Kerja Raya (JKR) sedang melaksanakan proses tender projek menghubungkan Jalan Lubok Terangas ke Gedong yang melibatkan dua buah jambatan.

“Saya telah meminta JKR untuk mempercepatkan projek yang bernilai RM50 juta itu supaya ia dapat ditender pada bulan Oktober.

“Selain itu, ada juga rancangan untuk membina jalan dari Gedong ke Ulu Simunjan dengan peruntukan RM150 juta dengan menggunakan peruntukan yang diberikan di bawah Agensi Pembangunan Samarahan Wilayah Bersepadu (IRSDA),” jelasnya.

Turut hadir Menteri Muda Pembangunan Perdagangan Antarabangsa dan Industri, Terminal Perindustrian dan Pembangunan Usahawan yang juga Ahli Dewan Undangan Negeri (ADUN) Gedong, Datuk Mohd Naroden Majais

Oleh Zarina Abdullah

See author's posts


Dortmund sokong ‘Black Lives Matter’

PEMAIN Borussia Dortmund menunjukkan sokongan mereka terhadap gerakan ‘Black Lives Matter’ berikutan kematian George Floyd di Amerika Syarikat dengan berlutut semasa sesi latihan Khamis lalu.

Pemain Dortmund, Jadon Sancho dan Achraf Hakimi dibebaskan daripada kesalahan oleh FA Jerman awal minggu ini setelah mendedahkan mesej ‘Justice for George Floyd di baju mereka dalam kemenangan di Paderborn pada Ahad lalu.

Pemain tengah Mats Hummels menyiarkan gambar 28 pemain berlutut dalam bentuk hati di padang permainan dalam Twitter.

“Kami para pemain Borussia Dortmund menyokong sepenuhnya gerakan ‘Black Lives Matter dan kami tidak menerima perkauman apa pun. Untuk dunia yang berfikiran terbuka dan bertoleransi sekali gus dunia yang lebih baik,” tambahnya.

Sebelumnya pada Rabu, bekas rakan sepasukan Hummels dari Jerman dan Bayern Munich, Jerome Boateng meminta lebih banyak ahli sukan kulit putih yang terkenal bersama mengecam pihak yang bertanggungjawab terhadap kematian Floyd.

Floyd, seorang lelaki kulit hitam Amerika, meninggal pada 26 Mei setelah seorang polis putih melutut di lehernya selama beberapa minit. Ia telah mencetuskan tunjuk perasaan selama lapan hari di bandar-bandar AS, beberapa antaranya berubah menjadi ganas di tengah tuduhan kekejaman polis yang digunakan terhadap para penunjuk perasaan.

Pada Isnin, kelab Liga Perdana Inggeris, Liverpool menerbitkan foto serupa di stadium Anfield mereka.

Terkenal mantan quarterback NFL, Colin Kaepernick melutut semasa persembahan lagu kebangsaan AS sebelum permainan, membongkuk dengan sebelah lutut telah menjadi simbol dalam memerangi ketidakadilan kaum. – AFP

See author's posts


Kita akan bantu – Annuar

SIBU: Kementerian Pendidikan, Sains dan Penyelidikan Teknologi (MESTR) akan terus membantu Jabatan Pendidikan Negeri (JPN) Sarawak dan para guru bagi memastikan kejayaan pelaksanaan Pembelajaran Sains dan Matematik dalam Bahasa Inggeris (PPSMI) di negeri ini.

Menteri Muda Pendidikan, Sains dan Penyelidikan Teknologi Dr Annuar Rapa’ee berkata, beliau komited untuk membantu dan akan berjuang untuk apa sahaja peruntukan yang diperlukan oleh para guru dan JPN Sarawak bagi memastikan kejayaan pelaksanaan program ini.

“Sangat penting untuk kita memastikan kejayaan pelaksanaan program ini, tidak ada cara lain selain kerjasama dan komitmen daripada para guru dan pegawai dari Jabatan Pendidikan.

“Kami mahu membantu semua guru dan sekolah dalam menyediakan cara terbaik untuk mengajar. Saya bukan seorang guru, tetapi saya memerlukan banyak input dan maklum balas daripada guru-guru semua.

“Jika para guru dan murid memerlukan apa-apa peralatan pembelajaran dan pengajaran tambahan, cari atau datanglah berjumpa dengan saya dan sudah tentu kita akan bantu,” katanya.

Beliau berkata demikian semasa berucap pada majlis pelancaran ‘Outreach Programme for Sarawak Dual Language Programme (DLP) Sarawak’ di Hotel Kingwood, semalam.

Menurutnya, pelaksanaan PPSMI di negeri ini melibatkan seramai 27,931 murid Tahun Satu di 1,034 buah sekolah rendah di seluruh Sarawak.

Katanya, Kerajaan Sarawak telah bersetuju melaksanakan program ini pada tahun lepas dan telah bersetuju untuk menaja kira-kira RM10 hingga RM11 juta bagi menyediakan semua keperluan untuk program ini.

“Ramai pihak berpandangan pesimis terhadap pelaksanaan program ini, tapi kita di Sarawak harus membuktikan kepada mereka bahawa tanggapan mengajar Sains dan Matematik dalam Bahasa Inggeris adalah tidak betul, adalah silap sama sekali.

“Sebab itu saya menyeru semua guru dan jabatan yang terlibat dalam program ini supaya berkerjasama dengan kami dan apa yang kamu perlukan akan kami cuba bantu,” katanya.

Hadir sama Timbalan Pengarah Sektor Pembelajaran, Jabatan Pendidikan Negeri, Dr Les Met mewakili Pengarah Pendidikan Negeri Abang Mat Ali Abang Masagus dan tetamu kehormat yang lain.

Oleh Nurzilla Mohamad

See author's posts


Raja Permaisuri Agong hadiahkan Keringkam milik baginda kepada Sarawak

KUCHING: Raja Permaisuri Agong Tunku Azizah Aminah Maimunah Iskandariah berkenan menghadiahkan Keringkam Sarawak milik baginda kepada pihak Muzium Sarawak untuk dipamerkan kepada umum.

Tunku Azizah bertitah keringkam berusia 35 tahun yang diterimanya sebagai hantaran perkahwinan itu mempunyai nilai seni yang tinggi serta perlu dihargai generasi baharu supaya ia tidak dilupakan bagi memartabatkan keindahan seni tenunan kain.

“Ia (keringkam Sarawak) adalah sebahagian daripada mas kahwin saya yang diberikan oleh suami saya (Yang di-Pertuan Agong Al-Sultan Abdullah Ri’ayatuddin Al-Mustafa Billah Shah), dan saya ingin menyampaikannya semula kepada kerajaan Sarawak supaya dapat dipamerkan di muzium,” titah Baginda.

Raja Permaisuri bertitah demikian pada majlis pelancaran Lembaran Emas Siri 2: Simposium Tekstil Borneo 2022 di sebuah hotel terkemuka di sini, hari ini.

Baginda juga berharap dapat mengadakan perjumpaan untuk menubuhkan sebuah pertubuhan tukang diraja bagi mengumpulkan tukang-tukang supaya kepentingan mewariskan ilmu pelbagai seni dan kraf tangan supaya tidak hilang ditelan zaman.

Tunku Azizah juga memuji Sarawak sebagai negeri pertama yang menganjurkan simposium  mengenai pelbagai seni dan kraftangan di negara ini.

“Saya menyeru negeri-negeri lain di Malaysia untuk mencontohi Sarawak dalam menganjurkan simposium ini daripada terus menunggu Simposium Tekstil Tradisional Asean yang diadakan di Laos pada 2024.

“Ia (simposium) adalah untuk menjalinkan persahabatan supaya kita boleh terus terikat untuk berkongsi idea dan belajar antara satu sama lain untuk meninggalkannya sebagai warisan generasi masa depan kita,” titah Baginda.

Mengenai simposium itu, Baginda berkata industri tekstil secara global, adalah bermakna terdapat peningkatan dalam permintaan untuknya.

“Kita harus mengambil peluang ini untuk memastikan pertumbuhan mampan tekstil kita untuk masyarakat bukan sahaja menjadi ‘penjaga’ tetapi keperluan untuk menggunakan kemahiran ini untuk kebaikan individu dalam masyarakat,” titahnya.

Simposium itu, dengan tema ‘Menghubungkan Tekstil kepada Komuniti untuk Pertumbuhan Mampan’, diadakan mulai semalam hingga esok di sebuah hotel di sini.

Ia bertujuan untuk meningkatkan dan memacu pemeliharaan dan pemuliharaan tekstil Sarawak.

Turut hadir, isteri kepada Premier Sarawak, Puan Sri Datuk Amar Juma’ani Tun Tuanku Bujang.

Oleh NUR AIN OTSMAN

See author's posts


FIFA, UEFA singkirkan Rusia

TEGAS … Gambar sebelum ini, Presiden FIFA Gianni Infantino dan Presiden Rusia Vladimir Putin bergambar selepas persidangan FIFA.

FIFA dan UEFA semalam memutuskan untuk menyingkirkan Rusia daripada Piala Dunia dan turut digantung daripada semua pertandingan antarabangsa sehingga diberitahu kelak.

Badan induk bola sepak Eropah turut mengumumkan pembatalan kerjasama dengan syarikat gergasi Rusia, Gazprom.

Pasukan kebangsaan Rusia sepatutnya beraksi perlawanan play-off Piala Dunia Mac ini dengan pasukan wanita mereka sudahpun melayakkan diri beraksi di Kejohanan Eropah di England pada Julai.

“Fifa dan UEFA memutuskan bersama-sama bahawa semua pasukan Rusia sama ada wakil kebangsaan atau kelab akan digantung daripada penyertaan dalam kedua-dua pertandingan Fifa dan UEFA sehingga diberi tahu kelak,” kata kenyataan bersama itu.

Poland, Sweden dan Republik Czech sebelum ini menolak untuk beraksi menentang Rusia dalam perlawanan play-off.

Fifa sebelum ini membenarkan Rusia beraksi di bawah nama Kesatuan Bola Sepak Rusia dan bermain perlawanan di tempat sendiri di wilayah neutral secara tertutup dan bendera dan lagu kebangsaan Rusia diharamkan.

Tetapi langkah itu ditolak sebagai ‘tidak boleh diterima sama sekali’ oleh presiden FA Poland, Cezary Kulesza, yang menambah bahawa Poland tidak akan bermain play-off Piala Dunia menentang Rusia, ‘tidak kira apa nama pasukan itu.’

“Presiden Gianni Infantino dan Aleksander Ceferin berharap keadaan di Ukraine akan bertambah baik agar bola sepak sekali lagi boleh menjadi elemen perpaduan dan keamanan di kalangan rakyat.” – AFP

See author's posts


Bekedut kaul ketegal pengerindu

PENGERINDU ninga, masang lalu kelebih agi diperindang enggau merindang ngena music udah ditemu ulih ngerapitka kaul mayuh mensia sedunya tu.

Baka lumba enggau main, musik mudah nyadi jematan kena mensia sedunya begusung ngagai dunya pangan diri. Tau dikumbai musik nya meraka dunya nadai entara. Iya ngaul semua mensia enda ngira bansa, menua, chura kulit, adat, penempa, pengaya, penyuntuk sereta semua utai bukai.

Musik tau mai pengelikun, penyerakup enggau pengerindu sereta utai bukai ti manah dalam pengidup semua mensia. Orang ti sama rindu ka musik ti sebaka, sama rindu bemain sereta belagu ka lagu enggau nebah musik ti sebaka endang jampat ulih bekelala sereta bepangan enggau diri sama diri taja pan umur jauh takah enggau pangan tauka chura kulit enda sebaka sereta jaku ti jauh nyelaie ari pangan diri.

Sida tu mudah sereta jampat ngaul pangan nyadi bakih tauka kaban laban ti sebaka pengerindu dalam musik. Enda ngira nuan ari menua tasik – diatu mudah ulih bekelala laban mayuh ruai social di Internet – tauka di Malaysia empu, nuan sigi mudah deka nangkirka pemesai serangkung pukat social diri, ngena pengerindu dalam musik.

Ngena awak tu aku deka nempalai pemesai kuasa musik enggau lagu Raja Rock and Roll Elvis Aaron Presley ti disebut mudah ngena nama Elvis aja.

Penulis milih Elvis laban iya meh penanyi ti pemadu dikerinduka mensia mayuh sedunya tu. Lalu tambah mega Minggu Elvis tauka Elvis Week baru abis di menua Amerika ti berengkah dipejalaika seminggu sebedau pengada Elvis ti manggai 86 taun kena 8 hb Januari tu tadi.

BEKUNSI PENGERINDU

Nitih cherita seiku kaban penulis ti nusui iya bisi ngagai menua Bangkok dalam taun 1977 kelia, iya madah diri mujur betemu enggau Elvis menua Thailand penama Elvisoot Thungarat lebuh iya bisi ngetu ngagai Kelab Elvis Menua Thailand ba indu menggeri sida. Amat meh Elvisoot enda tentu nemu jaku English tang seduai sama ulih bekunsi pengerindu ninga lagu Elvis ti maya nya mina dalam tep kaset aja. Ku iya seduai iya uchak nya ulih ga bejaku mimit ngena English mudah. Elvisoot pan bisi meri iya siti kaset iya empu mai lagu Elvis. Manah ku iya taja pan sekeda sebut bisi kakul mimit.

Maya nya baru dua bulan udah ninggalka dunya injau kitai tu mansang ngagai menua Batang Mandai. Nitihka jaku tundi sida Girl Missi, Bunyau enggau Mujap ba WaiFM, maya nya Elvis baru check-in ba Mandai Inn. Taja ari menua bukai sereta enda kala betemu seduai pan mudah bekelala. Nya meh pengelebih musik enggau lagu Elvis.

Cherita pasal pemesai kuasa musik Elvis tu meh siti ari legasi pemadu besai ba dunya. Iya ukai mina naka musik enggau lagu aja, tang tau meh iya dikumbai siti lanting pesaka dunya ti dikunsi bejuta-juta mensia, ukai mina di menua asal Elvis, iya nya di Amerika Sarikat tang di serata dunya, nyengkaum ba teluk kampung Pulau Borneo kitai tu. Bala sida ibu, sida aya di rumah panjai enda ngelala sapa Elvis tang udah sida meda siku dua penunda Elvis belagu merindang sida nya baru sida nemu sapa iya. Sida mega lalu rindu meda ngepan orang ti belagu nunda Elvis sereta lalu ngaul iya nyadi pangan sida. Tu meh kuasa musik enggau lagu Elvis.

Di menua Thailand, Pilipin (the Philippines), Jipun enggau Korea Selatan endang mayuh penunda Elvis tauka Elvis Tribute Artistes (ETA) nyengkaum sida ti beridup belagu lagu Elvis ba kelab malam, ba endur orang makai tauka ba sebarang alai endur bukai. Nya alai enti maya hari ngintu pengada Elvis kena 8 haribulan Januari enggau hari ngingat pemati iya kena 16 haribulan Ogos ninting taun, dia kitai bisi meda mayuh bala mensia, indu lelaki enggau anak mit ngena ngepan Elvis. Tu meh siti legasi Elvis ti parai kena 16 haribulan Ogos, 1977 lebuh umur iya baru manggai 42 taun.

DUA IKU BESAPIT

Elvis ada kena 8 haribulan Januari 1935 di Tupelo, Mississippi, Amerika Sarikat tumu pagi ba rumah bepangking dua iti aja. Indai Elvis, Gladys Presley ngadaka anak lelaki dua iku besapit. Terubah iya ngadaka Jesse Garon tang tudah tu ada agu, iya nya udah parai dalam perut din. Elvis ti ada nangkanka nya idup lalu nyadi anak tunggal Gladys seduai laki iya Vernon Presley.

Terubah Elvis belagu ba bala mayuh nya maya umur iya baru 10 taun. Iya bediri ba kerusi awakka peninggi iya mudah ngena microphone. Lagu ‘Old Shep’ iya mina ngujungka iya bulih lumur lima sereta bulih prais nepan mayuh bengkah utai ba funfair nya ungkus $5 aja.

Nyadi lebuh umur iya manggai 12 taun, Elvis keran bendar ka siti ensikal tang apai enggau indai iya enda tebelika ensikal nya ti ngujungka seduai mina ulih meli siti gitar rega $12.95 ka pemeri hari pengada iya. Kena 6 haribulan Sebelas taun 1948 Elvis nebah gitar iya mai lagu “Leaf on a Tree” ka bala sida sekelas ba Milam Junior High di Tupelo ungkup kena beserara enggau sida. Kebuah pia, laban Elvis enggau sida sebilik udah tu lalu pindah ngagai Memphis, Tennessee laban deka ngiga pengidup ti manah agi.

Semua penusah enggau penyuntuk sida sebilik nyadi sejarah aja udah bekau Elvis bulih kontrak belagu ba mayuh kompeni ka tambah mega kontrak ngaga wayang enggau MGM. Udah ensepi pengidup nyamai agi iya lalu nirika ruang bilik jadi enggau Priscilla Beaulieu kena 1 haribulan Mei, 1967 di Las Vegas.

Graceland nyadi ka rumah sida Elvis sebilik taja pan indai iya enda lama diau dia laban parai dalam taun 1958. Ba endur dikumbai Meditation Garden, dia meh alai kubur tauka sempar Elvis empu, apai, indai enggau ini iya. Bisi mega batu mit siti kena ngingatka menyadi sapit iya Garon Jesse ti ada agu. Anak Elvis Lisa Marie ti ada kena 1 haribulan Dua taun 1968 nyual 85 peratus Graceland nya dalam taun 2005 ti diatu nyadi rumah muzium lalu dibuka ngagai mensia mayuh kena 7 haribulan Jun, 1982.

Diatu bisi 600,000 iku temuai ngagai Graceland genap taun.

Nyadi bala kitai di menua Sarawak tu ti nyadi ETA mina kaban aku Ges ak Barundang @ Elges Presley ti udah ampit enggau orang nyenguk sereta lalu bemalam ba Heartbreak Hotel dalam kandang Graceland dalam taun 2004 suba.

MENGKANG REGAS MERINDANG

Di menua Bumi Kenyalang tu mayuh ga ETA ti mengkang regas merindang taja pan tiga iku bala kitai menua tu udah begulai enggau Elvis empu di menua Serega din. Sida tiga tu iya nya niang Reynolds Gregory (Elrey) niang Alex Ting (El Alex) ari Miri enggau niang John Sia ti ngena nama John Siaz de King ari Sibu. Bala ti agi mengkang regas merindang nyengkaum Wilfred Vincent Ragam (Elvince) ti dua kali bulih gelar Elvis Presley Sarawak (1964 & 1965), Eskandar Eyaw @ Elkanda (Elvis Presley Sarawak 1966), Ges ak Barundang @ Elges Presley (Elvis Kuching 2002), TS Valentine @ Elval (Elvis Borneo 2000, Mr. Curled Lips of Penang 1978), Azmi Jahidi @ Elaz (Elvis SEDC), Christy Duin Tanggi @ Elchris (Simunjan Elvis), Sebastian Elbongo Bong (Elvis Miri) enggau Adrian David Junior @ Eladrian (Elvis Bau). Ka tambah tu agi ga bisi siku dua bala bukai ti nemu belagu Elvis tang jarang enggau merindang ba bala maya mayuh baka Alex Ling, Big Al enggau Lord Ed.

Laban ti sama rindu ka Elvis, nya alai bala raban ETA di Sarawak mega semampai bisi bekunsi pengerindu merindang enggau bala di Malaya sereta mega di Sabah tajapan di Sabah mina Chris Gomez (Elvis Sabah) ti regas. Sida ari Semenanjung ti kala begulai merindang enggau bala di Sarawak nya baka Eddie Francis (Elvis Malaya 1959, Elvis Malaysia 1976); Frankie Fong (KL Elvis), Paul Lee (Elvis Penang), Sunny Tai @ Elsunny (Selangor Elvis) enggau Elvis Jo.

Ketegal Elvis mega meh bisi seiku kaban penulis ditu bulih pangan di dunya ribai din baka enggau Mark Anthony ari Amerika Sarikat (US), El Gamble – ari Australia dikumbai sida Oz’s voice of the King, Max Pelliciano, Johnny Earle (US), Greg Miller (US), Billy Lambert (US), Elvis indu She is the King Jacqueline Feilich ari Las Vegas, US.

Nyadi kaul mensia serata dunya ngena musik ukai mina ba musik enggau lagu Elvis aja. Kebuah pia, laban bisi bejuta-juta mega mensia sedunya bekelala sereta bekaul enggau pangan diri ngena musik sida The Beatles, The Rolling Stones, Sir Cliff Richard, Sir David Dwight @ Elton John, Sir Tom Jones, Engelbert Humperdinck, Michael Jackson, Jimi Hendrix, Bob Marley, Celline Dion, Whitney Huston, Michael Learns to Rock (MLTR), Bee Gees, Hollies, Bad Company, Led Zeppelin, Grand Funk Rail Road, Black Sabbath, Scorpion enggau mayuh agi raban musik tauka penanyi bukai.

ELVIS PRESLEY FAN CLUB SARAWAK

Diatu di Kuching ditu bala ETA enggau sekeda peminat Elvis udah mujur numbuhka sereta ngerejista kelab ti dikumbai Elvis Presley Fan Club Sarawak (EPFCS). Tuju kelab tu ngena ngempung semua orang ti rinduka lagu enggau musik Elvis di Sarawak ditu. Kelab tu betuaika Elges Presley lalu penyanding penemu iya Tan Sri Dato Sri William Mawan Ikom ti mengkang nyadi Kaban Kunsil Nengeri Pakan. Sebedau tu iya nyadi Menteri Kanan sereta Menteri Pemansang Raban Bansa menua Sarawak enggau MP Sarataok. EPFCS nyadi siti perabung kena ngempung semua bala peminat enggau penunda Elvis.

Oleh TELESA EMPERAN

See author's posts


AS sekat hakim Iran

WASHINGTON: Amerika Syarikat (AS) semalam mengenakan sekatan terhadap seorang hakim Iran yang menjatuhkan hukuman mati ke atas seorang ahli gusti kerana terbabit insiden dalam tunjuk perasaan.

Hukuman dijatuhkan hakim itu telah mencetuskan kemarahan masyarakat antarabangsa.

Navid Afkari, 27, yang pernah memenangi pelbagai pertandingan gusti pada peringkat kebangsaan, menjalani hukuman gantung pada awal bulan ini selepas disabitkan kesalahan membunuh ketika tunjuk perasaan di bandar Shiraz, dua tahun lalu.

AS menegaskan, ia mengambil tindakan terhadap Hakim Seyyed Mahmoud Sadati berikutan dakwaan bahawa Afkari diseksa ketika berada dalam tahanan untuk memaksanya membuat pengakuan.

“Hukuman mati itu adalah tindakan tidak masuk akal.

“AS menyeru semua negara untuk memberi tekanan akauntabiliti ke atas rejim itu dengan mengenakan sekatan seperti yang diumumkan pada hari ini,” kata Setiausaha Negara AS, Mike Pompeo, dalam satu kenyataan.

Jabatan Negara AS turut mengenakan sekatan terhadap Hakim Mohammad Soltani kerana menjatuhkan hukuman ke atas penganut agama Baha’i yang disekat secara meluas di Iran.

Menerusi sekatan itu, AS akan membekukan sebarang aset berkait dengan dua hakim terbabit di kawasan bawah penguasaannya dan melaksanakan dua sistem penjara.

Selain itu, sebarang transaksi kewangan dengan kedua-dua hakim berkenaan di AS dikategorikan sebagai jenayah.

Pelaksanaan hukuman mati terhadap Afkari mencetuskan kecaman meluas, termasuk daripada negara yang mengharapkan jalinan perhubungan lebih stabil dengan Iran. – AFP

See author's posts


Sarawak mahu belajar dari Belanda pertanian pintar

KUCHING: Sarawak mahu belajar daripada pengeksport makanan kedua terbesar dunia iaitu Belanda mengenai transformasi sektor pertaniannya melalui keselamatan makanan dan pertanian pintar.

Premier Sarawak, Datuk Patinggi Tan Sri Abang Johari Tun Openg berkata, walaupun Belanda mempunyai 17.4 juta penduduk dan saiz tanah kecil, negara itu mampu memajukan sektor pertanian sebagai sumber ekonomi mereka.

“Ini bermakna, Sarawak boleh mengikut bagaimana sektor pertanian telah dibangunkan di Belanda.

“Saya dimaklumkan jika mereka menanam satu tanaman dan kawasan itu tidak dapat mengeluarkan tanaman itu pada tahun berikutnya, mungkin tanah tersebut boleh digunakan untuk tanaman lain.

“Kemudian mereka boleh melatih petani mereka. Ini bermakna tiada pembaziran dalam penggunaan tanah,” katanya.

Beliau berkata demikian pada sidang media selepas majlis perasmian Bengkel Keselamatan Makanan Sarawak-Belanda yang pertama di sebuah hotel terkemuka di sini, hari ini.

Terdahulu dalam ucapannya, Abang Johari menegaskan bahawa salah satu kelemahan Sarawak dalam pertanian ialah penguasaan teknologi di mana masyarakat petani tempatan masih berasaskan cara pengeluaran konvensional dan tradisional.

“Kelemahan lain termasuk kekurangan kepakaran dalam pengurusan tanah dan tumbuhan serta amalan semaian untuk menghasilkan benih.

“Jika kita mampu menampung tiga cabaran yang kita hadapi ini, saya percaya kita boleh mentransformasikan keseluruhan sektor pertanian dan boleh menyumbang kepada keselamatan makanan di rantau ini,” katanya.

Oleh NUR AIN OTSMAN

See author's posts


Pastikan kelestarian operasi usahawan

PUTRAJAYA: Fasa kedua Pelan Pemulihan Usahawan dan Koperasi dengan peruntukan RM17.1 juta bermula bulan ini (Januari) hingga Mei depan bagi memastikan kelestarian operasi perniagaan usahawan termasuk perusahaan mikro, kecil dan sederhana (PMKS), koperasi,usahawan sosial, startup dan usahawan informal.

Menteri Pembangunan Usahawan dan Koperasi Datuk Seri Dr. Wan Junaidi Tuanku Jaafar (gambar) berkata,fasa kedua itu berlandaskan pendekatan 5E iaitu ‘enculture, enable, empower,energise dan engage’,yang juga merupakan hala tuju Kementerian Pembangunan Usahawan dan Koperasi(MEDAC) bagi 2021 untuk membangun lebih sejuta PMKS sebagai tulangbelakang kepada pertumbuhan ekonomi negara.

Menurutnya, fasa pertama Pelan Pemulihan Usahawan dan Koperasi yangbermula Mei hingga Disember 2020 telah melaksanakan 20 program dengan peruntukan RM171 juta yang memanfaatkan 12,138 orang, sebanyak 96.52 peratus daripadanya adalah Bumiputera.

Pada majlis amanat MEDAC dan pelancaran hala tuju 2021 yang berlangsung di sini semalam,Wan Junaidi berkata, dua perkara utama tahun ini iaitu pelaksanaan 5E dan pelancaran Pelan Transformasi Koperasi Malaysia 2021-2025 (TransKoM) dalam masa terdekat akan memastikan gerakan koperasi memberi manfaat kepada kesejahteraananggota koperasi, di samping memastikan koperasi berdaya saing, lestari dan mampan.

“Dengan keahlian melebihi enam juta, sektor koperasi merupakan platform terbaik untuk meningkatkan tahap pendapatan dan sosioekonomi masyarakat,”katanya.

Dalam pada itu, Wan Junaidi berkata, TransKoM menyasarkan sebuah Institusi Pendidikan Tinggi yang mengkhususkan kepada pendidikan koperasi dan keusahawanan.

Ditanya kos yang terlibat untuk TransKoM, beliau berkata, sudut kewanganbagi proses transformasi melibatkan pembangunan asas dan pengurusan untuk menggalakkan penglibatan anak muda, tidak membimbangkan kerana pihak koperasi mempunyai modal pusingan RM350 juta yang boleh diguna pakai untuk TransKoM.

Mengenai 5E, Wan Junaidi berkata, ia seiring dengan Dasar Keusahawanan Nasional (DKN2030) untuk memastikan keusahawanan kekal sebagai penyumbang utama dalam memacu pertumbuhan ekonomi negara, sekali gus menyokong agenda kerajaan untuk mencapai pertumbuhan ekonomi pada kadar 6.5 peratus hingga 7.5 peratus pada 2021.

Menurutnya, 5E iaitu enculture adalah usaha membudayakan pemikiran dan nilai keusahawanan dengan penciptaan kreatif dan inovatif, enable pula bertujuan mengupayakan usahawan informal sebagai usahawan formal yang berdaftar, manakala empower menumpu kepada pemerkasaan PMKS dalam memulihkan perniagaan yang terkesan akibat pandemik Covid-19, Energise memberi fokus kepada usaha menyuntik tenaga baharu kepada gerakan koperasi dan engage pula untuk mempertingkatkan sesi libat urus sama ada secara dalam talian atau bersemuka agar program MEDAC difahami masyarakat, katanya.

Mengenai pencapaian MEDAC pada 2020, Wan Junaidi berkata, MEDAC telah menawarkan pelbagai bantuan pembiayaan berjumlah RM1.48 bilion kepada 53,449 usahawan yang terjejas akibat pandemik Covid-19 sehingga Disember 2020 melalui agensi seperti SME Bank, Bank Rakyat, Tabung Ekonomi Kumpulan Usahawan Niaga (TEKUN), Perbadanan Nasional Bhd (PNS) dan Suruhanjaya Koperasi Malaysia (SKM).

“Secara keseluruhannya,dari segi pelaksanaan peruntukan, MEDAC merekodkan pencapaian membanggakan kerana berjaya menyalurkan 99.3 peratus yang diperuntukkan di bawah Belanjawan 2020,”katanya.

Dalam pada itu, Wan Junaidi berkata, satu kertas Kabinet akan dibentangkan berhubung cadangan untuk setiap bantuan yang disalurkan kerajaan adalah sejajar dengan keperluan usahawan.

“Contohnya ada PMKS tidak mendaftarkan perniagaan kerana risau tidaklayak menerima BSH (Bantuan Sara Hidup). Kalau tidak didaftar (perniagaan) susah untuk kerajaan bantu dan mereka tidak dilindungi dari segi insuran.

“Namun kebimbangan usahawan ada asas, contoh kalau daftar syarikat menjadi director, maka BSH tidak layak terima, Jadi MEDAC akan membawa isu ini kepada kerajaan supaya jangan dihukum orang daftarsyarikat dengan tidak memberi bantuan kalau mereka masih dalam B40,” katanya.-Bernama

See author's posts


PdPR di pedalaman, bukti guru sedia depani cabaran masa kini

SIRI II

Dalam kalangan ibu bapa, segelintir pasti berhadapan dengan kes anak-anak mereka yang lebih percayakan guru-guru, baik di dalam aspek pembelajaran mahupun perkara lain.

Jawapan atau alasan seperti “Cikgu Mason kata macam ni…”, “Cara Cikgu Mason tak sama dengan mama…” dan banyak lagi kerenah anak-anak apabila diajar oleh ibu bapa di rumah pasti memberi kesan kepada sesi Pengajaran dan Pembelajaran Di rumah (PdPR).

Tidak kurang juga ibu bapa yang menjadi ‘murid’ dan menyiapkan tugasan anak masing-masing atas pelbagai alasan seperti kasihan, anak enggan atau lambat menyiapkan tugasan dan sebagainya.

“Seperti kita sedia maklum, murid sekiranya di rumah, mereka agak kurang “takut” dengan ahli keluarga yang mengajar mereka. Jadi, mereka agak sambil lewa dalam menyiapkan tugasan yang diberi,” kata Cikigu Mason Maur Changan dari Sekolah Kebangsaan (SK) Nanga Balang, Kapit.

Beliau mengakui sukar untuk mendapat maklumbalas dan kerjasama daripada murid. Berbeza dengan situasi sekiranya di dalam kelas, murid lebih memberikan perhatian dan mereka akan menyiapkan tugas dengan adanya arahan daripada guru.

“Disebabkan ini, sukar untuk guru menilai tahap kefahaman murid dengan pengajaran dan tugasan yang diberi, seterusnya menyukarkan mereka untuk membuat penilaian yang tepat kerana tidak berada di depan murid,’ ujar beliau.

Sebagai penyelesaiannya, guru ini perlu mendapatkan kerjasama yang baik daripada ibu bapa untuk terus membantu membimbing anak-anak mereka di rumah. Bukan tidak mahu bertandang ke rumah panjang tetapi sebenarnya beliau tidak dibenarkan datang kerana Tuai Rumah tidak membenarkan orang luar masuk sepanjang pandemik ini.

Jadi, peraturan pertama Mason ialah tidak membenarkan ibu bapa atau ahli keluarga lain menyiapkan tugasan anak-anak mereka.

“ Saya juga minta ibu bapa memastikan anak mereka betul-betul menguasai subjek, baharulah bergerak kepada aktiviti atau topik yang lain.

Sekiranya belum, ibu bapa dibenarkan untuk meneruskan topik itu pada minggu seterusnya, termasuk memaklumkan perkembangan anak kepada guru bagi melihat perkembangan mereka,” kata Mason.

Cabaran dan kekangan yang dihadapi Cikgu Faisajuliza Fauzi dari SK Nanga Stapang juga tidak kurang hebatnya. Memiliki enam anak didik yang kebanyakannya dijaga oleh datuk dan nenek yang buta huruf dan buta Teknologi Maklumat (IT), tidak mengizinkan beliau meneruskan PdPR secara atas talian sepenuhnya.

Tambahan pula capaian internet yang tidak meluas, memang sudah membataskan usaha cikgu ini untuk tujuan tersebut.

“Terpaksalah saya pergi ke rumah panjang untuk membimbing dan membantu murid atau menghantar kertas tugasan kerana rumah panjang mereka jauh dari sekolah. Memang tidak mudah tetapi sudha menjadi tanggungjawab saya,” kata beliau.

Namun para guru ini bersyukur kerana kalangan ibu bapa di pedalaman memberi sokongan padu sepanjang PdPR berlangsung, malah melahirkan rasa bimbang anak-anak mereka tidak mendapat bimbingan secara terus daripada guru-guru berpengetahuan dan berpengalaman.

Sebagaimana kata Cikgu Stefanie Kaso dari SK Sungai Amang, semua pihak, dari guru, ibu bapa hinggalah murid sedang menyesuaikan diri setakat yang mampu.

“Guru akan pastikan pembelajaran sentiasa berlaku,dan ibu bapa membimbing mengikut keupayaan mereka. Agak payah, tetapi tidak mustahil. Kalaulah, keadaan ini berterusan, baik guru mahupun ibu bapa akan terus mencari cara terbaik utk memudahkan pembelajaran berlaku,” kata beliau.

Kata beliau lagi, pembelajaran bukan setakat menggunakan lembaran kerja kerana ada banyak lagi cara pembelajaran berlaku.

“Buat masa ini, rumahlah tempat pembelajaran paling banyak berlaku.

Membimbing anak, menyiapkan tugasan, menyediakan keperluan anak, semuanya proses pembelajaran,” tambah Stefanie.

MENANGANI PdPR

Menurut Mason, Manual PDPR 2.0 yang telah dibekalkan oleh Kementerian Pendidikan Malaysia (KPM) sudah memadai untuk dijadikan panduan dan rujukan guru-guru.

“Mungkin kalau tidak sesuai dengan sekolah luar bandar terutama untuk pedalaman, maka pihak pentadbir dan guru boleh berbincang untuk memikirkan kaedah yang wajar diambil bagi memastikan sistem PdPR dapat dijalankan dengan baik walaupun terdapat kekangan sedikit sebanyak,” kata Mason.

Hal ini dipersetujui oleh Cikgu Macliffton Tembak Sinau dari SK Nanga Pelagus kerana menurut beliau, ketika KPM memutuskan Pengajaran dan Pembelajaran (PdP) akan dilaksanakan melalui kaedah Pengajaran dan Pembelajaran di Rumah (PdPR), KPM telah mengambil kira murid-murid di seluruh negara dengan merangkumi pelbagai latar belakang sosioekonomi.

“Sudah semestinya, setiap guru akan berdepan dengan pelbagai situasi dan cabaran yang berbeza mengikut kepada di mana lokasi sekolah guru tersebut. Sejak pertama kalinya PdPR dilaksanakan, KPM sentiasa menekankan bahawa kaedah PdPR yang ingin digunakan mestilah mengambil kira kesesuaian guru dan kesesuaian murid mereka,” tambah beliau.

Malah kata Macliffton, sepertimana yang dijelaskan dalam Manual PdPR KPM, PdPR tidak terhad kepada kaedah dalam talian sahaja.

Bagi murid yang tiada kemudahan untuk pembelajaran secara atas talian, guru-guru bertanggungjawab menetapkan pelbagai kaedah PdPR luar talian yang bersesuaian untuk murid mereka mengikut kepada tahap perkembangan murid.

“Seperti di sekolah saya, kaedah luar talian yang digunakan ialah melalui penyerahan modul pembelajaran atau latihan kepada murid,” kata Macliffton.

Murid akan melaksanakan PdPR dengan menyiapkan modul yang diberikan dan menghantar semula kepada guru untuk diperiksa.

Kemudian, guru akan menyerahkan modul yang berikutnya.

Jadi, modul pembelajaran 1 minggu ini diserahkan kepada murid melalui pelbagai pendekatan mengikut kepada inisiatif pihak sekolah sendiri dan persetujuan komuniti setempat.

Ada sekolah yang menggunakan kaedah pandu lalu untuk penyerahan modul kepada ibu bapa penjaga murid.

“Di pedalaman, saya boleh katakan seperti di sekolah saya, kami mendapatkan persetujuan daripada penduduk kampung bagaimana cara untuk mereka mengambil modul pembelajaran atau latihan kepada murid.

Pada hari isnin, wakil kepada penduduk kampung akan ke sekolah untuk mengambil bahan pembelajaran dan menghantar semula pada hari Isnin yang berikutnya,” kata beliau.

Malah kumpulan guru ini juga membuat kumpulan kecil dalam kalangan mereka bagi yang akan menghantar sendiri modul ke rumah murid atau ke rumah panjang dengan menaiki bot.

Jika murid ada persoalan mengenai modul atau bahan kerja yang diberikan, murid boleh bertanya kepada guru yang datang ke rumah mereka.

Kerjasama daripada ibu bapa penjaga dan komuniti setempat juga sangat memainkan peranan yang penting dalam menjayakan pengajaran dan pembelajaran di rumah, supaya anak murid tidak akan ketinggalan.

Namun beliau tidak menafikan ada kelompongan di dalam pelaksanaan PdPR, apatah lagi di kawasan yang tidak menikmati kemudahan bagi melancarkan pelaksanaan pengajaran dan pembelajaran norma baharu ini.

Walaupun murid melaksanakan PdPR di rumah, menjadi persoalan utama bagi guru di pedalaman kerana kurangnya bimbingan. Ini kerana murid hanya berpandukan modul yang diberikan semata-mata.

“Namun, usaha guru di pedalaman untuk memastikan anak murid tidak ketinggalan, sangat membuktikan bahawa guru sanggup berhadapan dengan cabaran masa kini,” ujar beliau mengakhiri temu bual.

Oleh HAINI DARANI

See author's posts


BSMM bantuan kepada mangsa kebakaran

BINTULU: Mangsa kebakaran di Rumah Eloh Jugah, Kampung Banyai, Sungai Segan Bintulu Khamis lalu turut mendapat perhatian Bulan Sabit Merah Malaysia (BSMM) Cabang Bintulu.

Rumah panjang 24 buah pintu itu dihuni oleh 135 orang.

Difahamkan ketika ini, mangsa mendirikan khemah sementara di kawasan lapang berdekatan rumah panjang mereka yang terbakar.

Dalam pada itu, BSMM Cabang Bintulu tampil memberikan bantuan berupa keperluaan makanan asas untuk meringankan beban mangsa kebakaran.

Oleh Ellie Edward

See author's posts


Agong masih jalani rawatan susulan

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah yang menjalani rawatan keracunan makanan dan intervensi di Institut Jantung Negara (IJN) sejak Isnin lepas, kini masih menerima rawatan susulan di pusat rawatan itu.

Datuk Pengelola Bijaya Diraja Datuk Ahmad Fadil Shamsuddin dalam kenyataan semalam berkata, rawatan keracunan makanan dilakukan sejak Seri Paduka dimasukkan ke pusat rawatan itu pada 21 September lepas.

Beliau berkata rawatan untuk intervensi pula dilakukan susulan pengimejan MRI pada 22 September, yang menunjukkan kecederaan yang dialami oleh Al-Sultan Abdullah, ketika bersukan.

“Seperti sedia maklum, Seri Paduka sangat aktif berkecimpung dalam beberapa jenis sukan, antaranya polo berkuda, bola sepak, skuasy, hoki dan golf.

“Rawatan intervensi pada sendi-sendi lutut dan buku lali Al-Sultan Abdullah berlangsung dengan jayanya pada 24 September dan Seri Paduka kini berada dalam keadaan stabil serta tidak membimbangkan,” katanya.

Ekoran rawatan intervensi itu, Seri Paduka dinasihatkan menjalani rawatan susulan dengan pengawasan rapi pasukan Pakar Perubatan IJN.

Al-Sultan Abdullah dijadual berangkat pulang bersemayam di Istana Negara dalam masa terdekat, setelah selesai menjalani rawatan susulan itu, kata Ahmad Fadil.

Dalam kenyataan itu, Ahmad Fadil turut memaklumkan bahawa Yang di-Pertuan Agong menzahirkan rasa kebimbangan dengan peningkatan mendadak kes positif Covid-19 di negara ini, yang melepasi tiga angka sejak semalam.

Kementerian Kesihatan dalam Twitter hari ini memaklumkan sejumlah 115 kes baharu Covid-19 dilapor semalam dengan jumlah kumulatif kes melebihi 11,000. Semalam jumlah kes baharu yang dilapor ialah 150 kes.

Ahmad Fadil berkata, Seri Paduka juga menyatakan kebimbangan berikutan peningkatan kes positif Covid-19 di Semenanjung, ekoran jangkitan mereka yang pulang dari Sabah yang telah merekodkan 36 kes sejak 20 September hingga kelmarin.

Sehubungan itu, katanya Seri Paduka menasihatkan agar rakyat menjaga kesihatan diri masing-masing dan sentiasa berwaspada, serta mematuhi ketetapan oleh kerajaan dan tatacara norma baharu, berikutan situasi semasa jangkitan virus COVID-19 di Malaysia yang kian meningkat.

Katanya seluruh rakyat turut diseru, bersama-sama mendoakan agar Al-Sultan Abdullah dikurniakan kesembuhan dengan segera dan kesihatan berpanjangan.

Al-Sultan Abdullah dimasukkan ke Wad Diraja IJN Isnin lalu, selepas Seri Paduka mengadu kurang selesa dengan kesihatannya dan Yang di-Pertuan Agong dinasihatkan supaya diawasi oleh doktor.-Bernama

See author's posts


40 KIR Igan, Tian terima kunci rumah RSP Mac ini

KUCHING: Seramai 40 Ketua Isi Rumah (KIR) di Igan dan Tian menzahirkan kesyukuran apabila bakal menerima kunci rumah untuk Rumah Spektra Permata (RSP) Igan dan RSP Tian secara berperingkat bermula Mac 2023.

Ketua Pegawai Eksekutif Perbadanan Pembangunan Perumahan (HDC), Mohamad Asman Ahmad berkata, 22 unit RSP dibina di Igan, sementara 20 unit dibina di Tian, menggunakan Sistem Binaan Berindustri atau IBS.

“Kedua-dua projek RSP itu dibina dibawah Skim Pembesaran Kampung (SPK), Jabatan Tanah dan Survei, Sarawak.

“Kerja-kerja pembinaan kedua-dua projek bermula pada 14 Disember 2019 dan kini telah siap sepenuhnya termasuk menyediakan kemudahan jalan berturap.

“Selain itu, kerja-kerja menaiktaraf sistem perparitan dan sistem retikulasi air bagi kedua-dua skim juga dijangka bermula Februari 2023,” katanya dalam satu kenyataan media, hari ini.

Dalam pada itu, Unit rumah RSP Igan dan Tian berkeluasan 850 kaki persegi, tiga bilik tidur, dua bilik air, ruang tamu, dapur dan parkir.

SPK Igan terletak lebih kurang 50km dari bandar Mukah, sementara SPK Tian terletak lebih kurang 100km dari bandar Mukah dan 20km dari Pekan Daro.

Dalam pada itu, salah seorang pemohon berjaya RSP Igan Marini Majapar, melahirkan rasa syukur selepas impian memiliki rumah sendiri menjadi kenyataan, setelah lebih 30 tahun tinggal bersama ibu bapa.

“Alhamdulillah, saya amat berterima kepada kerajaan Sarawak kerana menyediakan program RSP kepada golongan berpendapatan rendah untuk memiliki rumah,” ujarnya.

Selain itu, seorang peserta RSP Tian Asmahil Othman berkata, program RSP merupakan satu inisiatif murni kerajaan Negeri Sarawak untuk membantu golongan B40 khususnya di luar bandar.

“Selain lokasi strategik RSP Tian yang dekat dengan kemudahan asas seperti surau, sekolah dan kawasan lain, jarak perjalanan ke tempat bekerja juga menjadi semakin dekat,” jelasnya.

RSP merupakan langkah agenda besar kerajaan Sarawak menerusi Perbadanan Pembangunan Perumahan (HDC) untuk membawa perubahan serta pembangunan ke kawasan luar bandar dengan membangunkan penempatan baharu.

Pembiayaan perumahan pula disediakan oleh Mutiara Mortgage and Credit Sdn Bhd, anak syarikat HDC dengan kadar pinjaman serendah satu peratus.

Oleh Mohd Neenatul Aizal

See author's posts


Elah berbalah, berjuang demi negara

ATLET berbasikal yang akan mewakili negara di Sukan SEA Hanoi pada Mei ini, diingatkan supaya berjuang demi negara bagi menyumbang emas dan tidak berbalah sesama rakan pasukan.

Ketua jurulatih berbasikal lebuh raya negara Datuk Ng Joo Ngan berkata memandangkan para pelumba biasanya dari dua pasukan profesional iaitu Terengganu Cycling Team (TSG) dan Team Sapura Cycling (TSC), beliau mengingatkan mereka supaya sentiasa mengutamakan maruah negara.

Bekas juara Sukan Asia berkata isu perbalahan itu telah dikenal pasti antara punca kegagalan pada Sukan SEA Filipina 2019, justeru pada edisi kali, beliau yang menyasarkan satu pingat bagi setiap warna, telah mengadakan perbincangan dengan anak buahnya dan pasukan bagi mencapai satu penyelesaian.

“Dalam sukan berbasikal perlu ada kerjasama berpasukan dan strategi yang tepat adalah sangat penting. Walaupun anda kuat, salah percaturan dan perbalahan maksudnya memberi kemenangan kepada pihak lain. Mereka membuat banyak buat kesilapan sebelum ini jadi saya harap kali ini mereka tidak akan membuat sebarang kesilapan.

“Tiada mata UCI (Kesatuan Berbasikal Antarabangsa) ditawarkan untuk Sukan SEA, jadi tiada gunanya berbalah sesama rakan pasukan. Saya telah pun menjelaskan perkara ini kepada mereka jadi sekarang saya harap mereka akan bertanding demi Malaysia untuk membawa pulang emas,” katanya kepada pemberita selepas Mesyuarat Jawatankuasa Pemilihan Sukan SEA di Wisma Majlis Olimpik Malaysia (MOM), semalam.

Mengulas lanjut, legenda berbasikal negara itu berkata sehebat mana seseorang pelumba, kerjasama berpasukan memainkan peranan penting dalam membolehkannya berada pada kedudukan sesuai untuk memecut ke arah kemenangan.

Selepas meraih 13 emas, 10 perak dan tiga gangsa dalam acara berbasikal pada Sukan SEA Kuala Lumpur 2017, skuad kebangsaan hanya membawa pulang satu gangsa menerusi Sheikh Muhammad Taslim Shaikh Mohd Raziff dalam BMX (freestyle flat land lelaki) daripada 13 emas ditawarkan dalam sukan itu di Filipina.

Susulan itu, Persekutuan Berbasikal Kebangsaan Malaysia (PKBM) memutuskan untuk mendapatkan semula khidmat bekas jurulatih dan atlet kebangsaan Joo Ngan, yang pernah membimbing bekas atlet Olimpik M.Kumaresan, bagi mengatur strategi kemenangan di Hanoi.

Pelumba ke Hanoi dijangka disenarai pendek April ini, iaitu selepas Jelajah Thailand pada 1 hingga 6 April.

Joo Ngan merupakan pemenang emas Sukan Asia Bangkok 1970 dalam acara individu dan perak dalam acara berpasukan serta turut meraih emas menerusi pelbagai edisi Sukan SEA.

Beliau juga dinobatkan sebagai Olahragawan Kebangsaan 1970.

Dalam pada itu, pengurus pasukan Firdaus Arshad berkata tiga pelumba – Mohamed Harrif Saleh, Muhammad Nur Aiman Mohd Zariff dan Nur Amirul Fakhruddin Mazuki  telah diluluskan untuk Kategori A (kos ditanggung sepenuhnya) oleh jawatankuasa pemilihan, semalam.

Bagaimanapun, Nur Aiman Rosli dan Muhammad Shaiful Adlan Mohd Shukri untuk acara ujian masa individu serta tujuh pelumba basikal bukit dan tujuh pelumba wanita telah diletakkan dalam Kategori B (kos dipulangkan jika memenangi pingat).

Firdaus berharap agar atlet dalam Kategori B itu akan diserap ke Kategori A berdasarkan prestasi terkini mereka, kelak.-Bernama

See author's posts


Thailand teruskan eksport durian ke China

BANGKOK:  Minat China yang tinggi terhadap durian Thailand kekal kukuh dan tidak terjejas oleh pandemik Covid-19 apabila negara itu mengimport durian bernilai RM2.56 bilion dari Thailand dalam tempoh empat bulan pertama tahun ini.

Menurut Kementerian Perdagangan Thailand, eksport durian negara Asia Tenggara ke China dari Januari hingga April tahun ini meningkat 78.05 peratus dari segi tahun ke tahun.

Eksport durian sejuk beku ke China dalam tempoh itu turut meningkat kepada RM127 juta daripada RM94.05 juta dalam tempoh sama pada tahun lepas.

Pengerusi Persatuan Pengeksport Durian dan Manggis Thailand, Panuwat Maikaew berkata, permintaan yang semakin meningkat terhadap durian Thailand, untuk segar dan beku, terus menggalakkan pada tahun ini kerana popularitinya yang luar biasa di pasaran China dan pandemik Covid-19 gagal memutuskan rantaian bekalannya.

Beliau berkata pertumbuhan permintaan yang kukuh terhadap ‘Raja Buah’ itu telah menaikkan harga durian untuk dieksport kepada antara RM18 dan RM21 sekilogram (kg) pada tahun ini berbanding RM11 hingga RM15 sekilogram pada tahun lepas.

“Kami bimbang pandemik tersebut akan menjejaskan eksport durian. Bagaimanapun, bukan hanya ia memberi impak yang kecil, malah eksport turut meningkat,” katanya kepada Bernama.

Panuwat berkata, Thailand menanam sebanyak 80 peratus daripada durian jenis Monthong, juga dikenali sebagai ‘Bantal Emas’ di Thailand kerana isinya yang tebal, rasa manis berkrim dan kurang aroma, dan 20 peratus jenis durian lain seperti Chanee, Kanyao, Kradum, dan Puang Manee.

“Berdasarkan persaingan yang sengit, pemborong durian segera membuat pesanan untuk mengeksport ke China. Jumlah pemborong durian telah meningkat daripada 100 orang hingga 300 orang kepada kira-kira 700 orang pada tahun lepas,” katanya.

Pejabat Ekonomi Pertanian Thailand menjangka pengeluaran durian di negara ini akan mencecah sebanyak 1.15 juta tan metrik pada tahun ini berbanding 1.02 juta tan metrik pada tahun lepas.

Lima wilayah iaitu Chantaburi, Chumporn, Rayong, Nakhon Si Thammarat dan Yala menghasilkan sebanyak 766,000 tan metrik durian pada tahun lepas, dengan Chanthaburi sahaja menghasilkan 339,292 tan metrik durian untuk menjadi wilayah pengeluar durian terbesar di negara ini.

Pekebun durian dari wilayah Chumporn di Selatan Thailand, Raveewat Kittisuppamongkol, 38, berkata beliau menanam durian jenis Monthong kerana popularitinya dalam kalangan rakyat China.

Menurutnya, penanaman durian Monthong berpotensi untuk menjana lebih banyak pendapatan dengan satu pokok menghasilkan 10 hingga 20 buah durian atau 40 kg hingga 80 kg untuk kali pertama selepas empat tahun dan lebih banyak buah akan dihasilkan apabila pokok mencapai 10 tahun dan ke atas.

“Durian Thailand memasuki era kegemilangan. Masa depan perniagaan durian masih cerah berikutan permintaan yang meningkat di China,” katanya.

Pada tahun lepas, Thailand menghasilkan kira-kira 1.02 juta tan metrik durian dan 80 peratus daripadanya dieksport dan 20 peratus lagi dijual di pasaran tempatan.

Penanaman durian di Thailand meliputi 115,957 hektar pada 2019 dan ia dijangka meningkat kepada 120,120 hektar tahun ini. – Bernama

See author's posts


Pasukan Khas Jihad Tangani Inflasi tolak syor apung harga telur, import

PUTRAJAYA: Pasukan Khas Jihad Tangani Inflasi menolak syor supaya harga telur ayam diapungkan atau diimport dari luar negara, walaupun berlaku kekurangan bekalan domestik ketika ini, kata Pengerusinya Tan Sri Annuar Musa.

Beliau yang juga Menteri Komunikasi dan Multimedia mengesahkan terdapat kekurangan lebih 96 juta biji bekalan telur sebulan, berikutan pengeluaran bulanan hanya 871.9 juta biji berbanding keperluan sebanyak 968.8 juta biji, susulan kenaikan kos pengeluaran.

“Kita sama sekali tidak melihat opsyen import sebagai satu penyelesaian. Pertama kerana kedudukan harga telur di luar jauh lebih mahal, jadi tak mungkin kita import telur yang lebih mahal dan jual murah di negara kita, selain kita nak jaga industri pengeluaran tempatan.

“Kalau harga telur diapungkan pula, harga dijangka melonjak tidak kurang 12 sen, maka pasukan tidak memperakukan cadangan ini walaupun pengapungan dilihat sebagai satu jalan keluar yang lebih kekal, terutama sekali mengikut pandangan pengeluar di ladang,” katanya pada sidang media selepas mempengerusikan mesyuarat pasukan itu di sini, hari ini.

Bagi menangani isu itu katanya, pasukan berkenaan mengesyorkan supaya subsidi lapan sen bagi sebiji telur ditambah sebanyak dua sen, yang melibatkan implikasi kewangan sebanyak RM20 juta sebulan atau harga kawalan sedia ada dinaikkan sebanyak dua sen sebiji.

Annuar berkata, ketika ini harga telur ayam di peringkat ladang bagi gred A adalah 41 sen sebiji, gred B 39 sen dan 37 sen bagi gred C.

Bagaimanapun, Annuar berkata, kos pengeluaran bagi sebiji telur gred A di peringkat ladang, contohnya ialah sebanyak 51 sen.

“Jadi kalau kos gred A 41 sen dicampur lapan sen (subsidi) berjumlah 49 sen, pendapatan pengeluar dua sen lebih rendah daripada kos pengeluaran. Ini menyebabkan sebahagian penternak mengambil tindakan seperti menghapuskan ayam yang telah capai umur tertentu lebih awal. Lazimnya ayam berusia mencapai usia 80 ke 85 hari yang boleh lagi bertelur, tapi terpaksa dilupuskan untuk menjimatkan kos.

“Ayam gantian kepada yang telah disembelih pula pengeluarannya agak perlahan, menyebabkan keseluruhan pengeluaran terus merosot dan ini akan terus menjejaskan bekalan telur dalam negara,” katanya.

Memandangkan salah satu opsyen yang dicadangkan melibatkan implikasi kewangan dalam keadaan Parlimen dibubarkan, beliau berkata cadangan berkenaan sudah dirujuk kepada Perdana Menteri dan Menteri Kewangan semasa mesyuarat berkenaan berlangsung, kerana keputusan segera perlu dibuat.

Annuar berkata pasukan berkenaan, meminta kerjasama pengeluar telur supaya tidak melupuskan ayam telur pada usia lebih awal dan menyeru pihak industri, mengemukakan syor lain bagi mengatasi kekurangan bekalan lebih 96 juta biji telur ketika ini.

Dari segi penguatkuasaan terhadap harga ayam dan telur, beliau berkata sejak 5 Feb lepas sebanyak 151 kes telah dikenal pasti di bawah kesalahan menjual melebihi harga maksimum.

Bagi minyak masak pula, sebanyak 177 kes telah dikenal pasti dengan nilai rampasan berjumlah RM3.3 juta. – Bernama

See author's posts


Serius wujudkan SAYS di seluruh Sarawak

UNTUK KENANGAN…. Dato Sri Abdul Karim Rahman Hamzah merakam kenangan bersama peserta Kejohanan Sukan Ekstrem MYSED di Gelanggang SAYS di Dataran Tun Tuanku Bujang Fasa II, di Sibu kelmarin.

KEMENTERIAN Belia, Sukan dan Pembangunan Usahawan (MYSED) serius mempertimbangkan bagi membina kemudahan infrastruktur seperti Sibu Active Youth Space (SAYS) di bandar lain di Sarawak.

Menterinya, Dato Sri Abdul Karim Rahman Hamzah berkata, bandar Sibu telah pun mempunyai kemudahan SAYS yang terbesar di Sarawak, tetapi bandar raya besar seperti Kuching masih belum ada memilikinya.

“Justeru itu, kami serius mempertimbangkan untuk mempunyai kemudahan seperti ini di Miri, Bintulu dan Kuching sebagai permulaan.

“Mungkin juga kita melihat keadaan di Mukah atau Betong jika perlu, kerana apa yang lebih penting adalah di bandar itu atau mana-mana kawasan itu mestilah mempunyai peminat sukan lasak yang ramai,” jelasnya pada sidang media selepas merasmikan Kejohanan Sukan Ekstrem MYSED di gelanggang SAYS di Dataran Tun Tuanku Bujang Fasa II, di Sibu kelmarin.

Kejohanan yang berlangsung selama tiga hari itu dianjurkan oleh MYSED dengan kerjasama Persatuan Sukan Ekstrem Sarawak (SESA).

Menurutnya, tidak semua golongan belia akan bermain sukan seperti bola sepak, futsal dan sebagainya, namun akan ada sebahagian dari mereka meminati sukan lasak.

“Dengan kemudahan infrastruktur seperti SAYS ini disediakan, mungkin dapat mengelak mereka daripada terlibat dengan aktiviti yang tidak diingini.

“Jika ada peminat lasak sukan ini di bandar-bandar itu, kita akan pertimbangkan untuk menyediakan kemudahan seperti ini. Kosnya tidaklah begitu besar, tetapi ia banyak membantu untuk mengumpulkan golongan belia yang mempunyai minat dalam sukan ini,” ujarnya.

Mengulas tentang bandar pertama yang akan dipilh untuk diwujudkan kemudahan seperti SAYS ini, Karim memberitahu Kuching mempunyai kemudahan seumpama itu di Dewan Suarah, King Centre.

“Bagaimanapun, ia tak sebagus yang ada di Sibu. Kami merancang untuk mempunyai satu di dalam premis Kompleks Sukan Sarawak dan sudah mempunyai rancangan untuk itu.

“Satu lagi kawasan yang kami rasa sesuai ialah di Bintulu. Saya tahu Bintulu mempunyai peminat yang cukup kuat dalam sukan lasak ini.

“Kami berharap dapat melihat perkara ini dengan sesegera mungkin, dalam satu tahun akan datang dan kemudian mempertimbangkan untuk menyediakan kemudahan seperti ini,” ujarnya.

Dalam sidang media yang sama, Presiden SESA Nik Mohd Suhaily Bahari memberitahu, kejohanan itu telah berjaya menarik penyertaan kira-kira 100 atlet sukan lasak dari seluruh Sarawak termasuk dari Semenanjung dan Indonesia.

Katanya, ada antara peserta adalah atlet yang pernah memenangi kejohanan peringkat kebangsaan dan antarabangsa.

“Sebanyak empat kategori dipertandingkan dalam kejohanan ini ialah BMX Stun, ‘Flatland challenge’ (BMX), roller blade dan ‘Skateboarding challenge’,” jelasnya.

SAYS terletak di Dataran Tuanku Haji Bujang Fasa II bernilai RM2.5 juta dibiayai sepenuhnya oleh Kerajaan Sarawak.

Ia mempunyai plaza skate selebar 15 meter dan panjang 100 meter yang boleh digunakan oleh peminat sukan lasak papan luncur dan BMX.

SAYS adalah yang terpanjang di Sarawak direka bentuk melalui penglibatan belia tempatan dan boleh digunakan untuk menganjurkan kejohanan bertaraf antarabangsa.

Turut hadir Timbalan Menteri Belia, Sukan dan Pembangunan Usahawan, Datuk Gerald Rentap Jabu.

Oleh AKUN GIMAN

See author's posts


ALPHM komited tingkatkan peranan

MIRI: Mesyuarat Ahli Lembaga Pelawat Hospital Miri (ALPHM) Bil. 1/2022 telah diadakan semalam bagi membentangkan laporan aktiviti dan projek ALPHM sepanjang tahun 2021.

Hospital Miri dalam satu kenyataan berkata, Jawatankuasa ALPHM yang menghadiri mesyuarat secara fizikal bersama pihak pengurusan hospital termasuklah pengerusi, timbalan pengerusi, bendahari dan setiausaha. Manakala ALPHM yang lain menyertai mesyuarat tersebut secara virtual.

Menurutnya, antara projek utama yang merupakan inisiatif ALPHM pada tahun lepas adalah pelaksanaan Projek Kamera Litar Tertutup (CCTV).

“Projek itu bertujuan untuk memastikan keselamatan awam secara umum selain keselamatan pesakit serta kakitangan hospital sebagai memenuhi syarat akreditasi daripada Persatuan Kualiti Kesihatan Malaysia (MSQH).

“Peranan ALPHM amat besar walaupun ketika hospital berdepan ujian hebat menentang pandemik, ALPHM terus berada di sisi dan memberi sokongan padu terutamanya dalam menyediakan keperluan-keperluan peralatan perubatan di PKRC di bawah tanggungjawab hospital,” katanya.

Di samping itu, ALPHM juga berjaya melengkapkan sasaran derma sebanyak 10 unit iPAD yang bertujuan digunakan untuk Sistem Maklumat Farmasi (PHIS) dalam pemberian ubat kepada pesakit di wad.

Dalam mesyuarat tersebut, pengurusan Hospital Miri menzahirkan sekalung penghargaan atas daya usaha, komitmen dan sumbangan ALPHM dalam bersama-sama hospital dalam memerangi pandemik dan sentiasa menyalurkan bantuan yang diperlukan dalam melengkapi fasiliti sedia ada.

“Jawatankuasa ALPHM pada masa yang sama berkesempatan untuk mengucapkan setinggitinggi ucapan terima kasih kepada semua penderma yang menghulurkan bantuan dalam bentuk kewangan mahupun material yang membantu Hospital Miri terutamanya dalam pengurusan wabak.

“ALPHM turut berharap agar usaha mereka sentiasa mendapat sokongan yang berterusan daripada masyarakat setempat.

“Sesungguhnya, hospital yang berfungsi menyampaikan perkhidmatan rawatan kepada komuniti ini merupakan tanggungjawab kita bersama,” katanya.

Oleh JEAKQLEYN YACHO

See author's posts


Media sosial budaya baharu dekati rakyat

PENGGUNAAN media sosial untuk sokongan politik di Malaysia telah dilihat sebagai satu budaya baharu dalam mendekati rakyat di kawasan bandar.

Kemunculan media baharu hasil daripada perkembangan rangkaian internet telah menjadikan media tersebut sebagai agen demokrasi maklumat.

Menurut Setiausaha Sayap Pergerakan Pemuda Parti Pesaka Bumiputera Bersatu Sarawak (PBB) Cawangan Bakelalan Steve Lius, ia adalah bertepatan dengan peralihan budaya politik semasa dengan masyarakat kini lebih selesa menggunakan media sosial sebagai sumber perolehan maklumat politik terkini.

Katanya, kajian-kajian yang dilakukan pihak universiti di semenanjung Malaysia untuk mengenalpasti impak penggunaan media sosial terhadap politik di Malaysia serta menganalisis tahap penggunaan media sosial dalam menentukan pola sokongan rakyat ke atas parti politik dan calon politik di Malaysia.

“Kajian ini telah dijalankan dengan menggunakan pendekatan kuantitatif dimana kaedah tinjauan (survey) jadi pilihan dengan menggunakan borang soal selidik sebagai instrumen kajian,” tegasnya.

Steve Lius yang juga Setiausaha Sulit Timbalan Menteri Pengangkutan Malaysia berkongsi maklumat yang mana antara hasil kajian adalah hampir dua pertiga daripada responden menggunakan akhbar (65.5%), diikuti media sosial (63.5%) dan televisyen (59.5%) bagi mencari dan membaca maklumat berkaitan dengan politik semasa di Malaysia.

Jelas beliau lagi, hasil kajian juga menunjukkan responden bersetuju bahawa media sosial berperanan dan mempunyai kelebihan dalam menyalurkan maklumat politik berbanding dengan media konvensional.

Ini kerana, katanya kajian ini mendapati responden menyatakan persetujuan secara sederhana tentang partisipasi politik melalui media sosial.

“Responden bersetuju bahawa media sosial membantu mempertingkatkan imej calon dan parti politik dengan mempamerkan aktiviti calon dalam memberi khidmat kepada rakyat.

“Ini sedikit sebanyak menunjukkan bahawa masyarakat pada hari ini sangat prihatin dengan apa yang dipaparkan di media sosial berkenaan perkara-perkara yang melibatkan politik semasa.

“Oleh itu, pemantauan terhadap maklumat politik yang dikongsikan di media sosial perlu dilakukan bagi memastikan maklumat tersebut bebas dari unsur hasutan yang boleh memecah-belahkan perpaduan,” ujarnya.

Sementara itu, katanya dalam konteks di Sarawak yang baharu sahaja melalui proses Pilihan Raya Negeri(PRN) ke-12 akhir tahun lalu jelas peranan media sosial lebih dominan di kawasan bandar.

Manakala, tambahnya medium perkongsian maklumat melalui media konvensional seperti akhbar dan televisyen masih relevan di luar-luar bandar dan kawasan yang berdepan isu internet.

“Apabila diperkecilkan skop peranan media sebagai komunikasi politik di Daerah Lawas pula mendapati akhbar-akhbar konvensional masih memainkan peranan besar menentukan kejayaan calon bertanding.

“Saya memberi contoh kegagalan calon Parti Sarawak Bersatu (PSB), Parti Bumi Kenyalang (PBK) dan lainnya pada PRN di Parlimen Lawas adalah kerana tidak adanya penglibatan rakan media dalam mempromosi mahupun menyentuh pasal calon-calon ini.

“Manakala di kawasan Bakelalan pula jelas sekali pendekatan media sosial oleh calon Gabungan Parti Sarawak (GPS) dengan mengenepikan peranan rakan media cetak dan elektronik telah menbawa padah,” kata Steve.

Ini kerana, katanya calon yang diketengahkan tidak dikenali ramai dan hanya dikenali oleh pengundi luar yang berada di bandar-bandar utama di Sarawak.

Sehubungan itu, beliau melihat bahawa peranan rakan akhbar, rakan televisyen dan radio amat penting dalam memaparkan imej, aktiviti dan hala tujuan yang menjadi perjuangan calon daripada parti pemerintah iaitu GPS.

Malah, beliau melihat bahawa tangapan pihak luar yang cuba mementingkan medium media sosial untuk menghampiri pengundi di daerah Limbang dan Lawas ada kesilapan besar yang boleh membawa padah.

“Hakikatnya ialah kawasan ini merupakan kawasan luar bandar yang berdepan masalah liputan internet yang tidak konsisten dan rakyat masih perlu didekati secara langsung atau melalui medium media konvensional,” katanya.

Menyentuh mengenai Pilihan Raya Umum (PRU) akan datang, Steve menjelaskan bahawa peranan media konvensional seperti akhbar, televisyen, radio dan risalah politik tidak harus diketepikan terus.

Oleh ADENG EDRUS

See author's posts


Seiku indai nerima bantu ari Hope Place

KUCHING: Empai lama ke udah Anjung Singgah ngasuh Hope Place meri bantu ngagai seiku indu sereta tiga iku anak iya ke nadai rumah endur diau.

Orang ke numbuhka Hope Place Kelvin Wan madahka, seiku indai ke beumur 29 taun  enggau tiga iku anak iya udah ngelarika diri ari rumah sua laban nyadi mansa kena jamah.

“Anak indu ke beumur setaun lebih, tiga taun enggau enam taun dikenuluka laban kedua-dua nembiak mit nya pemadu mit sereta dipeda kurang pemakai.

“Ketegal penanggul enggau penusah ke baka nya, indu nya datai ngagai  Anjung Singgah ngambika bisi endur  ngenduhka diri,” ku iya.

Pengudah dipadahka senentang kes nya penagri ari Anjung Singgah, Aldrin Lanen mai indu nya ngelawa Hope Place ngambika meri bantu ke patut.

“Hope Place udah meri bantu baka kain ampin anak mit, tusu tepung enggau penutup mulut enggau idung ngagai indu nya.

Ku iya, Anjung Singgah ba Jalan Rubber mega meri servis kaunseling sereta mantu nginga pengawa ngagai sebarang orang ke begunaka tulung. Anjung Singgah bekerejsama enggau Hope Place mantu mensia mayuh ke begunaka tulung.

“Baka kitai ke udah nemu, Anjung Singgah nya siti Palan Servis Sosial dikena mantu orang ke nadai endur diau lalu sida iya diau enda lama ba endur nya, diberi pemakai enggau iya ke bukai chara pechuma.

Sebarang sapa deka betanya ngagai Gerempung Pengelantang Pendiau Hope Place tau nanya ngena lumur 082-525987 berengkah ari pukul 8.30 pagi ngagai 5.30 lemai maya Hari Satu ngagai Hari Lima sereta pukul 8.30 pagi ngagai 12.30 tengah hari maya Hari Enam.

Ketegal nya mensia mayuh diperansang meri bantu ngagai gerempung nya.

See author's posts


Polis Sarawak tubuh pasukan khas

KUCHING: Polis Sarawak bertindak menubuhkan pasukan khas bagi memantau dan memastikan Prosedur Operasi Standard (SOP) yang ditetapkan sepanjang perlaksanaan Perintah Kawalan Pergerakan Bersyarat (PKPB) dipatuhi di Sarawak.

Pesuruhjaya Polis Sarawak, Datuk Aidi Ismail berkata, pasukan khas ini akan ditempatkan di setiap daerah untuk memeriksa semua sektor-sektor yang dibenarkan beroperasi.

“Setakat ini, sebanyak 113 pasukan khas ditubuhkan untuk penugasan ini di setiap daerah untuk memantau dan memeriksa sektor-sektor yang diluluskan untuk beroperasi.

“Mereka ini nanti akan bertindak untuk memastikan sektor-sektor ini mematuhi SOP yang dikeluarkan Jawatankuasa Pengurusan Bencana Negeri Sarawak (JPBNS),” katanya kepada pemberita dalam satu kenyataan semalam.

Menurut Aidi, pematuhan SOP yang ditetapkan Kementerian Kesihatan Malaysia (KKM) mengikut Akta Pencegahan dan Pengawalan Penyakit Berjangkit 1988 (Akta 342) juga akan dipantau.

Beliau turut menegaskan bahawa tindakan undang-undang akan diambil terhadap mana-mana pihak yang melanggar PKPB yang mula dikuatkuasakan di seluruh negara sejak 4 Mei.

Katanya, fasa nasihat dan amaran sudah berakhir dan kini pihaknya bersedia untuk mengambil tindakan terhadap sesiapa sahaja yang ingkar.

PKPB diwartakan sebagai undang-undang pada 4 Mei lalu dan perlu dikuatkuasakan oleh polis di seluruh negara serta merta.

See author's posts


Mercu tanda ikonik

KUCHING: Jambatan Gantung Satok akan memberi manfaat kepada pejalan kaki dari kawasan Satok ke pasar baharu di Medan Niaga Satok.

Ketua Menteri Datuk Patinggi Tan Sri Abang Johari Tun Openg berkata, Jambatan Gantung Satok yang baharu ini akan menjadi mercu tanda ikonik di bandar raya Kuching dan juga akan menjadi tarikan pelancong kerana nilai sejarah jambatan ini.

Menurutnya, kawasan di antara Jambatan Darul Hana dan Jambatan Satok dan tebingan sungainya akan dinaik taraf.

“Sekarang ini kita buat di Kampung Lintang iaitu fasa satu dari Sungai Bedil, Kampung Lintang sampai ke Kampung Tupong dan fasa dua hingga ke Tupong Tengah. Kita akan membina tebingan seperti Tebingan Kuching, supaya dinaik taraf dan digantikan dengan lampu jalan sampai kawasan Tupong.

“Fasa ketiga tempatnya akan kita masukkan ke kawasan ini dan sebelahnya lagi kita akan menaik taraf juga dari dari kampung Nombor Tiga akan kita bina tebingan sungai sampai ke Satok untuk aktiviti berbasikal, bersenam dan berjalan.

“Bermakna antara Darul Hana hingga ke Jambatan Satok akan kita naik taraf dan kita cantikkan lagi,” katanya.

Beliau berkata demikian ketika berucap pada Majlis Perasmian Jambatan Gantung Satok di Medan Niaga Satok, semalam.

Mengenai Jambatan Satok itu, Abang Johari berkata pembinaan jambatan Satok itu bermula ketika era Charles Brooke dan ia ditangguh disebabkan Rajah Charles Brooke sakit dan meninggal dunia pada 1917.

“Selepas itu, Rajah ketiga Charles Vyner Brooke meluluskan pembinaan jambatan gantung dan beliau telah mendapat perkhidmatan dari seorang arkitek terkemuka Eropah, A.S Lowe iaitu adik kepada C.P.Lowe.

“Dengan itu bermula pembinaanya pada 1920 dengan kos AS$52,000 dan siap sepenuhnya pada 1926 dan fungsi jambatan ini selain daripada menyeberang ialah membawa paip air daripada Matang ke bandaraya Kuching,” ujarnya.

Pada masa yang sama, Abang Johari turut mengucapkan terima kasih kepada agensi-agensi berkenaan yang terlibat dalam membangunkan semula jambatan tersebut.

“Terima kasih kepada Jabatan Kerja Raya (JKR) yang telah bekerja keras dalam membangunkan semula jambatan ini serta Jabatan Muzium yang akan memberi latar belakang sejarah Satok dan lebih-lebih-lebih lagi kepada penduduk di kedua-dua belah sungai yang mempunyai jambatan ikonik di bandaraya Kuching ini,” katanya.

Turut hadir, Menteri Muda di Jabatan Ketua Menteri (Hal Ehwal Islam dan DBKU) Datuk Dr Abdul Rahman Junaidi, Menteri Muda Pembangunan Infrastruktur dan Pelabuhan Datuk Julaihi Narawi, Menteri Pelancongan, Kesenian dan Kebudayaan Dato Sri Abdul Karim Rahman Hamzah, Menteri Kanan Kerja Raya Dato Seri Fadillah Yusof, Menteri Kerajaan Tempatan dan Perumahan Dato Sri Dr Sim Kui Hian.

Oleh JEAKQLEYN/RYNNA SHA’ERRA

See author's posts


Hilang tempat tinggal sekelip mata

KUCHING: Sebuah keluarga hilang tempat tinggal setelah rumah mereka musnah dalam satu kebakaran, sehari sebelum sambutan Hari Raya Aidilfitri di Kampung Muara Tebas, Jalan Bako.

Menurut Jurucakap Pusat Gerakan Operasi Sarawak, laporan kejadian diterina pada 4.50 pagi, semalam.

“Pusat Gerakan Operasi Sarawak menerima laporan kecemasan daripada pemanggil melalui MERS 999, mengenai kebakaran rumah di alamat berkenaan dan menggerakkan keluaran Balai Bomba dan Penyelamat (BBP) Tabuan Jaya ke lokasi kejadian.

“Komander Operasi melaporkan kebakaran melibatkan sebuah rumah struktur tidak kekal berkeluasan 21×8 kaki persegi itu terbakar 100 peratus,” ujarnya dalam satu kenyataan.

Beliau berkata, kebakaran berjaya dikawal pada 4.38 pagi dan api berjaya dipadam sepenuhnya pada 5.50 pagi yang turut dibantu Pasukan Bomba Sukarelawan (PBS) Bako.

“Semua penghuni rumah tersebut seramai 10 orang berjaya keluar.

“Kebakaran tiada melibatkan sebarang kecederaan,” katanya.

See author's posts


Orang ramai mula keluar beli-belah

ZARINA ABDULLLAH

KUCHING: Semalam hari pertama pelaksanaan Perintah Kawalan Pergerakan Bersyarat (PKPB) fasa 4 dilaksanakan di Sarawak menyaksikan jalan raya, operasi perniagaan, sektor pekerjaan serta beberapa sektor yang dibenarkan kembali beroperasi dengan prosedur operasi standard (SOP) yang ketat.

Tinjauan Utusan Sarawak di sekitar bandar raya bermula awal pagi semalam mendapati jalan raya utama sudah mula dipenuhi kenderaan dan sesak, kompleks beli belah dipenuhi orang ramai, kedai sudah memulakan operasi seperti biasa dan kedai makan sudah membenarkan orang ramai duduk makan di premis mereka.

Namun apa yang menarik perhatian adalah rata-rata orang ramai, peniaga dan pekerja semuanya mematuhi SOP ketat yang ditetapkan dengan semua memakai topeng penutup mulut dan hidung, menyediakan cecair pembersih tangan, mengamalkan penjarakan sosial dan banyak lagi.

Keadaan dilihat sudah menghampiri keadaan sebelum ini selepas 55 hari di bawah Perintah Kawalan Pergerakan (PKP), namun diamalkan dengan norma baharu yang lebih mengutamakan kebersihatan dan keselamatan bagi menghidari jangkitan Covid-19.

Sebagai contoh, di kawasan Lebuh India didapati hampir semua sektor perniagaan yang dibenarkan memulakan operasi seperti kedai menjual bahan-bahan membuat kuih dipenuhi orang ramai yang bersusun dari awal pagi untuk membeli bahan bagi tujuan membuat kuih memandangkan musim perayaan sudah semakin hampir.

Orang ramai juga sudah mula keluar membeli belah untuk membeli barangan keperluan perayaan seperti Hari Raya dan Hari Gawai Dayak yang bakal menjelang lebih kurang dua minggu lagi.

Selain itu, turut dipenuhi orang ramai adalah kedai bengkel kenderaan, bank dan kedai pajak gadai menyaksikan masyarakat bersusun dengan mengamalkan penjarakan sosial semasa menunggu giliran.

Semalam, Pengerusi Jawatankuasa Pengurusan Bencana Negeri Sarawak (JPBNS) Datuk Amar Douglas Uggah Embas mengumumkan masa operasi bagi semua sektor ekonomi yang dibenarkan untuk dibuka di seluruh negeri bermula jam 7.00 pagi hingga 10.00 malam.

Terdahulu, Uggah pada sidang media minggu lalu berkata Sarawak bersetuju melaksanakan PKPB tetapi SOP mestilah ditetapkan mengikut kesesuaian dengan keadaan di negeri ini dengan pemantauan, penyeliaan dan penguatkuasaan dengan teliti akan dilakukan oleh pihak berkuasa.

Uggah berkata, sektor perniagaan yang akan dibenarkan beroperasi semula mengikut kategori zon kerana 70 peratus daripada kawasan di Sarawak ketika ini dikategorikan sebagai zon hijau.

See author's posts


35,534 unit tangki air bakal diedarkan

KUCHING: Sejumlah 35,534 unit tangki air sedia diedarkan di seluruh Sarawak di bawah Program Tangki Air Fasa Ketiga menjelang suku pertama tahun ini.

Setiausaha Tetap Kementerian Utiliti Sarawak, Dato Ir. Alice Jawan Empaling berkata, program tersebut sudah bermula dilaksanakan sejak suku ketiga tahun 2020 yang lalu, dan dijangka diedar sepenuhnya menjelang penghujung Februari 2021 ini nanti.

“Program pembekalan dan pengedaran tangki air Fasa Ketiga ini dibahagikan kepada dua pakej utama, yang mana 10,000 unit tangki air di bawah pakej pertama telah siap diedar pada akhir tahun lalu.

“Sementara itu, sebanyak 25,534 unit lagi berada di bawah pakej kedua.

Setakat ini, pihak kami telah membekalkan 11,000 unit, dan lebih kurang 14,000 unit lagi akan diedarkan tidak lama lagi,” katanya.

Beliau berkata demikian ketika ditemui pemberita semasa mengadakan Lawatan Kerja Tangki Air Weida di Sejingkat, di sini,semalam.

Menurut beliau, pembekalan tangki air ini merupakan inisiatif oleh Kerajaan Sarawak untuk mengatasi masalah di kawasan yang belum mendapat bekalan air bersih dan terawat sepenuhnya serta kawasan yang mempunyai masalah gangguan bekalan air.

“Pelaksanaan ini adalah bukti keprihatinan Kerajaan Sarawak terhadap keresahan rakyat selama ini, selari dengan sasaran untuk menyediakan 100 peratus bekalan air bersih menjelang tahun 2025.

“Justeru, Kementerian Utiliti Sarawak melalui agensi pelaksana,Jabatan Bekalan Air Luar Bandar Sarawak (JBALB) komited untuk memastikan ia dapat dicapai sepenuhnya,”jelasnya lagi.

Mengulas berkenaan peruntukan inisiatif pembekalan tangki air ini, Alice memaklumkan ia telah dibiayai sepenuhnya oleh Kerajaan Sarawak, namun ia tidak menggunakan peruntukan dari mana-mana Projek Rakyat.

Sementara itu, beliau turut memaklumkan sebanyak 638 unit dan 258 unit tangki air akan diedarkan masing-masing kepada penduduk Dudong dan Bawang Assan, Sibu tidak lama lagi.

“Pengedaran tangki air ini akan melibatkan 38 Rumah Panjang di Kawasan Dudong dan 8 Rumah Panjang di Bawang Assan, merangkumi sejumlah 896 penerima,”tambahnya.

Dalam perkembangan lain,Alice mendedahkan terdapat dua projek di bawah Projek Rakyat berjumlah RM35 juta sedang dijalankan membantu menyelesaikan masalah bekalan air di sekitar kawasan Sibu.

Ujarnya, projek yang dijangka siap pada 2022 ini nanti akan memberi manfaat kepada penduduk dengan menyediakan bekalan air yang lebih konsisten dan berterusan.

Oleh AKMAL ADIB YUSUP

See author's posts


Sektor perkhidmatan dijangka merosot

KUALA LUMPUR: Magnitud kejatuhan hasil sektor perkhidmatan dijangka merosot 38.6 peratus dengan hasil yang dijana berjumlah RM83.29 bilion sepanjang tempoh Perintah Kawalan Pergerakan (PKP) mulai 18 Mac hingga 28 April, 2020.

Menurut Jabatan Perangkaan, sektor perkhidmatan merangkumi subsektor perdagangan borong dan runcit, maklumat dan komunikasi, pengangkutan dan penyimpanan, makanan dan minuman, profesional, kesihatan swasta, pendidikan swasta, penginapan, kesenian, hiburan & rekreasi, ejen hartanah, pentadbiran dan khidmat sokongan serta perkhidmatan lain.

Menerusi buletin Siri 16: Kajian Impak Perintah Kawalan Pergerakan (PKP) kepada Sektor Perkhidmatan di Malaysia yang dikeluarkan semalam, jabatan itu menyatakan subsektor perdagangan borong dan runcit mencatatkan hasil tertinggi RM63.5 bilion, namun dengan kemerosotan 36.6 peratus.

“Selain itu, perdagangan borong dijangka merekodkan hasil RM34.77 bilion dengan penurunan 28.2 peratus, diikuti perdagangan runcit, RM27.76 bilion (-32.4 peratus) dan kenderaan bermotor RM0.97 bilion (-90.9 peratus),” katanya.

Subsektor pengangkutan dan penyimpanan pula dijangka mencatat hasil RM2.66 bilion dengan kemerosotan 69.9 peratus, manakala subsektor pendidikan swasta pula dijangka merekodkan hasil RM1.57 bilion (-2.4 peratus).

Bagaimanapun, subsektor maklumat dan komunikasi dijangka meningkat 2.0 peratus dengan menjana hasil RM11.92 bilion, menurut Jabatan Perangkaan.

Sektor perkhidmatan adalah sektor ekonomi yang terbesar di Malaysia dengan sumbangan 56.7 peratus kepada Keluaran Dalam Negeri Kasar (KDNK) atau RM771.9 bilion pada 2018.

Menurut Jabatan Perangkaan, hanya perkhidmatan perlu dibenarkan beroperasi sepanjang tempoh PKP dan menurutnya penutupan sebahagian besar premis swasta ini telah memberi kesan kepada ekonomi negara.

Subsektor perkhidmatan yang beroperasi semasa fasa pertama PKP iaitu mulai 18 hingga 31 Mac, 2020 dan fasa kedua mulai 1 hingga 14 April, 2020 adalah maklumat dan komunikasi, pengangkutan dan penyimpanan, kewangan, kesihatan, makanan dan minuman serta penginapan, perdagangan borong dan runcit dan perkhidmatan utiliti.

Menurut Jabatan Perangkaan, kerajaan masih dalam penelitian untuk menambah beberapa aktiviti ekonomi untuk beroperasi bagi PKP fasa ketiga bagi tempoh 15 hingga 28 April- Bernama

See author's posts


Fokus pertumbuhan baharu pembangunan industri, logistik

KUALA LUMPUR: Sime Darby Property Bhd kini memberi fokus kepada sektor pertumbuhan baharu pembangunan industri dan logistik dengan pelancaran utama pada tahun 2021, termasuk pelancaran selanjutnya di Elmina Business Park yang terdiri daripada 303 unit industri dan 78 unit komersial dengan nilai pembangunan kasar (GDV) sebanyak RM1.3 bilion.

“Penawaran produk kami telah berkembang, merangkumi rumah gudang siap bina pelbagai penyewa pertama dengan nilai GDV RM530 juta di Perindustrian Bandar Bukit Raja.”

Pada tahun 2021, kumpulan ini juga akan melancarkan kediaman mewah Jendela Residences di perbandaran KLGCC Resort yang unggul, seterusnya mempelbagaikan campuran produk kediaman Sime Darby Property, ” kata Pengarah Urusan Kumpulan, Datuk Azmir Merican dalam Laporan Tahunan syarikat.

Beliau menambah dengan GDV sekitar RM900 juta, Jendela Residences adalah yang pertama daripada projek bertingkat tinggi Kumpulan yang dilancarkan untuk tahun ini.

“Kami juga akan memperkuat portfolio runcit dan komersil kami sebagai penempatan dan komponen pemangkin untuk menambah nilai pada projek perbandaran. TPC Kuala Lumpur telah dikenal pasti sebagai titik fokus untuk meletakkan semula jenama KLGCC sebagai destinasi gaya hidup.”

Memasuki tahun 2021, Azmir berkata kumpulan itu fokus pada transformasi digital sebagai pemboleh utama operasi perniagaannya, inovasi dalam konsep gaya hidup yang muncul daripada keperluan tinggal di rumah, membina komuniti yang lestari dan mempercepat kepelbagaian pendapatan untuk mengukuhkan model perniagaan.

“Kami melihat tahun 2021 sebagai tahun penyatuan untuk menyusun strategi, melabur dan pendigitalan bagi memperkukuhkan lagi tapak kami dalam pasaran harta tanah dan membina asas yang kuat untuk tahun-tahun mendatang,” tambahnya.- Bernama

See author's posts


Bomba bantu bersihkan tumpahan minyak

BINTANGOR: Tumpahan minyak dianggarkan sepanjang 50 meter di Jalan Kelupu di sini membahayakan keselamatan pengguna jalan raya yang melalui jalan tersebut.

Ketua Balai Bomba dan Penyelamat (BBP) Bintangor, PPgB Nicholas Belulin berkata, pihaknya menerima panggilan kecemasan pada 9.31 pagi kelmarin daripada pengguna jalan raya yang berada dilokasi tumpahan berkenaan.

“Respon dengan panggilan kecemasan tersebut, seramai lapan anggota bomba diketuai PBK II Samsawi Mohmad bertolak ke lokasi tumpahan minyak terbabit,” katanya ketika dihubungi pemberita.

Katanya , Pihaknya menggunakan pasir bagi membersihkan tumpahan minyak tersebut sebaik tiba di lokasi insiden.

“Operasi pembersihan Tumpahan minyak tersebut mengambil masa lebih kurang sejam, bermula jam 9.34 pagi dan tamat pada jam 10.31 pagi,” ujarnya.

See author's posts


Kerajaan PN prihatin, tidak zalimi rakyat

BELURAN: Kerajaan Perikatan Nasional (PN) adalah sebuah kerajaan prihatin yang memikirkan masalah rakyat, mencari jalan menyelesaikan masalah penduduk dan sama sekali tidak akan menzalimi mereka, kata Tan Sri Muhyiddin Yassin.

Perdana Menteri berkata, semenjak menerajui kerajaan PN, beliau amat menitikberatkan aspek kebajikan dan kesejahteraan rakyat kerana bagi dirinya, kerajaan yang tidak memikirkan nasib rakyat adalah kerajaan yang tidak bertanggungjawab.

“Saya tidak mahu melihat rakyat susah, menangis minta sedekah mahu makan…itu bukan kehendak saya sebagai perdana menteri.

“Sebab itu saya akan terus usahakan wang (negara) yang saya kumpul banyak-banyak bukan untuk saya. Saya tidak rasuah, segala apa yang ada yang boleh saya gunakan untuk bantu rakyat, saya akan bantu rakyat, apa yang termampu,” katanya ketika berucap pada Majlis Ramah Mesra bersama penduduk di Tapak Pasar Tamu Beluran, di sini semalam.

Turut hadir Ahli Parlimen Beluran yang juga Naib Presiden Bersatu Datuk Seri Dr Ronald Kiandee dan calon PN Dewan Undangan Negeri (DUN) Labuk, Samad Jambri bagi Pilihan Raya Negeri (PRN) Sabtu ini.

Muhyiddin berkata, pandemik Covid-19 antara lain telah membuktikan bagaimana kerajaan, yang diiktiraf sebagai antara negara terbaik dalam menguruskan wabak itu, begitu peka terhadap keluh kesah rakyat yang menghadapi kesukaran ketika negara melaksanakan Perintah Kawalan Pergerakan (PKP).

Jelasnya, ia menerusi pelbagai inisiatif diumum dan dilaksana kerajaan seperti Pakej Rangsangan Ekonomi, Pelan Jana Semula Ekonomi (PENJANA), Bantuan Prihatin Nasional dan pakej Kita Prihatin berjumlah RM10 bilion yang baru diumumkan Rabu lepas.

“Apa kerajaan Warisan buat, apa mereka buat. Saya pergi banyak tempat saya tanya ada ketua menteri kata mahu bantu tapi sampai sekarang tidak terima lagi duit. Saya tidak biasa membanggakan diri kerana saya buat bukan untuk diri saya, satu sen pun saya tidak guna kerana ia untuk rakyat.

“Kita prihatin rakyat, kita nak menolong rakyat, yang paling bawah terkesan dapat wang lebih besar, yang sudah kaya raya tak perlu dibagi apa pun dia masih boleh hidup, jadi apa yang kita lakukan adalah untuk menjaga rakyat kita,” katanya.

Justeru, Muhyiddin yang juga Pengerusi PN berkata, nasib rakyat Negeri di Bawah Bayu itu akan lebih terbela sekiranya kerajaan negeri yang akan dibentuk nanti selari dengan kerajaan Persekutuan sekarang.

“Kalaulah negeri ini bersama-sama sehaluan dan sekapal sehati dan sejiwa dengan saya, pastinya rakyat Sabah akan lebih terbela, itu mantik dan logiknya,” katanya. – Bernama

See author's posts


Muhyiddin didakwa 6 tuduhan guna kedudukan untuk suapan, terima wang haram

KUALA LUMPUR: Bekas Perdana Menteri Tan Sri Muhyiddin Yassin hari ini didakwa di Mahkamah Sesyen di sini atas empat pertuduhan menggunakan kedudukannya untuk suapan berjumlah RM232.5 juta bagi parti Bersatu dan dua pertuduhan menerima wang hasil aktiviti haram RM195 juta.

Muhyiddin, 75, yang memakai sut biru gelap, mengaku tidak bersalah selepas pertuduhan terhadapnya dibacakan di hadapan Hakim Azura Alwi.

“Saya mengaku tidak bersalah dan mohon dibicarakan,” kata Muhyiddin.

Mengikut pertuduhan pertama dan kedua, Muhyiddin didakwa sebagai Perdana Menteri Malaysia dan Presiden Bersatu telah menggunakan kedudukannya untuk menerima suapan RM200 juta daripada Bukhary Equity Sdn Bhd dan RM1 juta daripada Nepturis Sdn Bhd, bagi parti Bersatu.

Bagi pertuduhan ketiga dan keempat pula, beliau didakwa sebagai perdana menteri dan presiden parti itu telah menggunakan kedudukannya untuk satu suapan, iaitu wang berjumlah RM19.5 juta daripada Mamfor Sdn Bhd dan RM12 juta daripada Azman Yusoff bagi parti berkenaan.

Ahli Parlimen Pagoh itu didakwa melakukan kesemua kesalahan itu di Pejabat Perdana Menteri, Blok Utama, Bangunan Perdana Putra, Pusat Pentadbiran Kerajaan Persekutuan di Putrajaya antara 1 Mac 2020 dan 20 Ogos 2021.

Pertuduhan dikemukakan mengikut Seksyen 23(1) Akta Suruhanjaya Pencegahan Rasuah Malaysia 2009 yang boleh dihukum di bawah Seksyen 24(1) akta sama.

Seksyen tersebut memperuntukkan hukuman penjara maksimum 20 tahun dan denda tidak kurang daripada lima kali ganda jumlah atau nilai suapan yang menjadi hal perkara kesalahan itu jika suapan tersebut dapat dinilai atau berbentuk wang, atau RM10,000 mengikut mana-mana yang lebih tinggi, jika sabit kesalahan.

Selain itu, Muhyiddin juga didakwa atas dua pertuduhan iaitu sebagai Presiden Bersatu telah menerima wang hasil daripada aktiviti haram berjumlah RM195 juta daripada Bukhary Equity Sdn Bhd yang dimasukkan ke dalam akaun CIMB Bank milik parti berkenaan.

Kesalahan itu didakwa dilakukan di CIMB Bank Cawangan Menara KL, Jalan Stesen Sentral, di sini, antara 25 Februari 2021 dan 16 Julai 2021 serta 8 Februari dan 8 Julai 2022.

Pertuduhan dikemukakan mengikut Seksyen 4(1)(b) dibaca bersama seksyen 87(1) Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram 2001 yang boleh dihukum di bawah Seksyen 4(1) akta sama.

Seksyen itu memperuntukkan hukuman penjara maksimum 15 tahun dan juga boleh didenda tidak kurang daripada lima kali ganda jumlah atau nilai hasil daripada aktiviti haram atau peralatan kesalahan itu pada masa kesalahan itu dilakukan atau RM5 juta, yang mana lebih tinggi, jika sabit kesalahan.

Pendakwaan dikendalikan Peguam Cara Negara Datuk Ahmad Terrirudin Mohd Salleh, Timbalan Pendakwa Raya Datuk Faridz Gohim Abdullah dan Datuk Wan Shaharuddin Wan Ladin manakala Muhyiddin diwakili peguam Datuk K.Kumaraendran, Datuk Rosli Dahlan dan Datuk Takiyuddin Hassan.

– Bernama

See author's posts


Calon BN PRN Sabah guna lambang dacing

PUTRAJAYA: Calon Barisan Nasional (BN) yang bertanding pada Pilihan Raya Negeri (PRN) Sabah akan menggunakan lambang parti iaitu dacing kerana pengundi sudah biasa dengannya, kata Setiausaha Agung BN Tan Sri Annuar Musa.

Menteri Wilayah Persekutuan yang juga Ketua Koordinator BN bagi PRN Sabah berkata, tinjauan yang dibuat mendapati pengundi sudah biasa dengan lambang dacing dan perkara itu tidak boleh dipandang remeh.

Menurutnya, biro politik dan Dewan Tertinggi BN yang telah bermesyuarat, telah memaklumkan kepada parti-parti rakan komponen Perikatan Nasional (PN) bahawa calon BN akan menggunakan lambang dacing.

“Walaupun bertanding atas logo BN, parti-parti lain yang nak guna (lambang) PN, tidak ada masalah,” katanya kepada pemberita selepas menghadiri sesi Town Hall Menteri Wilayah Persekutuan Bersama Warga Kementerian Wilayah Persekutuan Tahun 2020, di sini semalam.

Beliau berkata, rundingan juga telah dicapai dengan komponen PN untuk tidak akan ada perebutan kerusi untuk ditandingi.

“Soal siapa bertanding dan di mana, Pengerusi BN Sabah Datuk Seri Bung Moktar  Radin dah diberi mandat dan beliau juga sedang muktamadkan (senarai calon).

“Kita sudah 80 peratus bersedia (dan) rundingan antara parti-parti juga berjalan dengan baik di mana kita telah ada satu persefahaman yang mana kita tidak akan benarkan situasi free for all dalam kalangan parti-parti pembangkang, tetapi pembangkang yang bersatu-padu,” katanya.

Annuar berkata, BN juga bekerjasama rapat dengan rakan daripada PN bagi memastikan kemenangan calon walaupun berlainan logo.

“Kami bekerjasama rapat dengan Bersatu (Parti Pribumi Bersatu Malaysia). Malah kami akan berkongsi jentera (pilihan raya), kami adalah satu walaupun guna logo yang berbeza,” katanya.

PRN Sabah ditetapkan pada 26 September manakala penamaan calon pada 12 September dan pengundian awal pada 22 September, dengan sejumlah 1.12 juta pemilih berdaftar layak mengundi. – Bernama

See author's posts